text:
Bibi Meda Toso Vakayalo
“Gumatua tiko ga ena wilivola e matanalevu, ena nomu veivakadreti, kei na veivakavulici.”—1 TIM. 4:13.
SERE: 45, 70
1, 2. (a) E dina vakacava na Aisea 60:22 ena iotioti ni veisiga qo? (b) Na cava e vinakati ena isoqosoqo i Jiova e vuravura?
“O KOYA e lailai sara ena yaco me le duanaudolu, kei koya e lailai me matanitu qaqa.” (Aisea 60:22) Sa vakayacori tiko na parofisai qori ena iotioti ni veisiga qo. Ena yabaki ni cakacaka ni isoqosoqo ena 2015, eda le 8,220,105 na dautukutuku e veiyasa i vuravura! E dodonu me uqeti keda na lotu vaKarisito kece na iotioti ni tikina ena parofisai i Aisea ni tukuna na tamada vakalomalagi: “O yau o Jiova, au na vakatotolotaka ena kena gauna.” Me vaka ga nodra vakila na pasidia na totolo ni motoka, eda vakila tale ga na kena vakatotolotaki tiko na cakacaka ni veivakatisaipelitaki. Na cava eda sa cakava tiko? Vakacava eda sa solia kina noda vinaka taucoko meda dua na dautukutuku gumatua ni Matanitu ni Kalou? Levu na tacida era sa painia tudei se painia veivuke. Vakacava eda marautaka ni levu era tu vakarau mera lai veiqaravi ena vanua e gadrevi kina vakalevu na veivuke se so tale na taba ni veiqaravi tabu?
2 Ena gauna vata qori eda raica na kena sa qai vinakati ga vakalevu na tamata cakacaka. E tauyavu e rauta ni 2,000 na ivavakoso e veiyabaki. Ke lima na qase era veiqaravi tiko ena ivavakoso yadua, ena vinakati e veiyabaki e 10,000 na dauveiqaravi 1 Kor. 15:58.mera rawata na ivakatagedegede mera qase. Kena ibalebale qo ni vinakati vei ira na udolu na tagane mera sauva na ivakatagedegede ni dauveiqaravi. Kena ikuri, se da mani tagane se yalewa e vinakati meda “vakaitavi vakalevu ena cakacaka ni Turaga.”—
NA IBALEBALE NI TOSO VAKAYALO
3, 4. Na isausau vakayalo cava o rawa ni sauva?
3 Wilika 1 Timoci 3:1. Na vu vaKirisi ni matavosa “via qarava,” e dusia na igu e soli mo taura kina e dua na ka, de dua e yawa sara vei iko. Ni vakayagataka na yapositolo o Paula na matavosa ya, e vakaraitaka ni bibi na sasaga ena toso vakayalo. Vakasamataka mada e dua na tacida tagane e lewena tiko e dua na ivavakoso. Rairai e se bera ni dua na dauveiqaravi ena gauna qo, e kila ga ni vinakati vua me tadolova eso na isausau vakayalo. Kena imatai, oya me rawata na ivakatagedegede ni dua na dauveiqaravi. Yaco na gauna me qai rawata na ivakatagedegede ni dua na qase. Se mani cava ga, ena vinakati me cakacaka vakaukaua me sauva na ivakatagedegede me qarava tale kina eso na itavi ena ivavakoso.
4 E vinakati tale ga vei ira na via painia, veiqaravi e Peceli, se tara Vale ni Soqoni mera gumatua mera rawata na nodra isausau. Meda dikeva mada qo na sala e uqeti keda kina na iVolatabu ena noda toso vakayalo.
SAGA MO TOSO TIKO GA VAKAYALO
5. Era na vakayagataka vakacava na itabagone nodra kaukaua ena cakacaka ni Matanitu?
5 Se tu vei ira na itabagone na kaukaua mera qarava kina e levu na itavi. (Wilika Vosa Vakaibalebale 20:29.) Eso vei ira era veiqaravi tiko e Peceli era vakaitavi ena tabaki kei na dabani ni iVolatabu kei na ivola vakaivolatabu. Levu era vakaitavi ena tarataravaki kei na vakavinakataki ni Vale ni Soqoni. Eso tale era tomani ira na tacida matua ena cakacaka ni vakacoko ni yaco na leqa tubukoso. Levu na painia gone era vunau vei ira na itaukei kei ira na vulagi.
6-8. (a) E veisautaka vakacava nona rai e dua na itabagone me baleta nona veiqaravi, na cava e yaco kina? (b) Eda na vakila vakacava ‘na vinaka i Jiova nida vakatovolei koya’?
6 De dua o marautaka tiko ni vu mai lomamu na nomu veiqaravi. Vakacava ke yaco vei iko na ka a yacovi Aaron ena dua na gauna? E susu mai na dina, e tukuna ni vakavucesa vua na soqoni kei na cakacaka vakavunau. E vinakata me marautaka nona qaravi Kalou, ia e lomatarotarotaka na vuna e sega ni yaco kina qori. Na cava e qai cakava?
7 E saga sara ga o Aaron me dua nona ituvatuva vakayalo me vaka na wili iVolatabu, vakavakarau qai vakaitavi ena soqoni. Koya e bibi duadua nona masu wasoma. Na levu ga ni nona lomani Jiova, na levu tale ga ni nona toso vakayalo. Tekivu mai na gauna qori e marautaka nona painia, vakaitavi ena cakacaka ni vakacoko qai lai vunau ena dua tale na vanua. Ena gauna qo sa veiqaravi tiko e Peceli o Aaron, e qase tale ga ni ivavakoso. Na cava e tukuna ena ka sa cakava ya? E kaya: “Au raica ‘na vinaka i Jiova niu vakatovolei koya.’ Ni dau vakalougatataki au, e vaka ga meu dinau tu vua. Qori sara ga na ka e uqeti au meu tosoya tiko ga kina noqu veiqaravi. Au sa qai vakalougatataki ga kina vakalevu.”
8 E lagata na daunisame: “O ira na vaqarai Jiova, era na sega ni leqa ena ka vinaka.” (Wilika Same 34:8-10.) O Jiova e sega vakadua ni vakararawataki ira na gumatua ena nodra veiqaravi. Nida solia noda vinaka taucoko ena noda veiqaravi, eda na vakila sara ga ‘na vinaka i Jiova nida vakatovolei koya.’ Ni vu mai lomada noda sokalou, ena sega ni vakatauvatani rawa na marau eda vakila.
VOSOTA QAI GUMATUA TIKO GA
9, 10. Na cava e bibi kina meda ‘wawa tiko ga’?
9 Nida saga tiko meda rawata noda isausau, e bibi meda ‘wawa tiko ga.’ (Maika 7:7) O Jiova e dau tokoni ira nona dauveiqaravi yalodina, e vakatara mada ga mera waraka tiko eso tale na taba ni veiqaravi lavotaki se me vinaka cake na kedra ituvaki. A yalataka o Jiova vei Eparama e dua na luvena tagane, ia e vinakati vua na peteriaki na vakabauta kei na vosovoso. (Iper. 6:12-15) Mani vakayabaki nona wawa tu o Eparama me qai sucu o Aisake. E sega ni yalolailai o Eparama, e raica tale ga o Jiova me vakayacori na ka e vinakata.—Vkte. 15:3, 4; 21:5.
10 E sega ni rawarawa na wawa. (Vkai. 13:12) Ke da dau vakasamataka tiko ga na veika rarawa, eda na yalolailai vakalevu. E ka vakavuku gona meda vakayagataka na gauna, meda vakavinakataka kina noda veika vakayalo. Dikeva mada e tolu na sala eda rawa ni cakava kina qori.
11. Na itovo vakayalo cava meda bucina? Cava e bibi kina na itovo qori?
11 Bucina na itovo vakayalo. Nida dau vakasamataka vakatitobu na veika eda wilika ena iVolatabu, eda na vuku, yalomatua, vakatulewa vinaka, rawata na kilaka qai vinaka noda vakasama. E bibi na itovo va qo vei ira na lesi ena itavi bibi ena Vkai. 1:1-4; Taito 1:7-9) Nida wilika tale ga na noda ivola vakaivolatabu eda rawa ni kila kina na nona rai o Jiova ena levu na ka. Ena veisiga eda na vakatulewataka na ka ni veivakamarautaki, na isulusulu kei na sasauni, vakayagataki ni ilavo kei na bula veiyaloni. Nida vakayagataka na ka eda vulica ena iVolatabu, na vakatulewa eda cakava ena vakamarautaki Jiova.sokalou dina. (
12. Ena kilai vakacava nira nuitaki na lewe ni ivavakoso?
12 Mo nuitaki. Se mani itavi cava e lesi vei keda, meda qarava vinaka sara. Ni kovana o Niemaia, levu na gauna e lesia vei ira na tamata ni Kalou na itavi. O cei e lesia? E vakayagataki ira na rerevaka na Kalou, era dina qai nuitaki. (Niem. 7:2; 13:12, 13) Nikua tale ga, “e bibi vua na dauniyau me dau yalodina.” (1 Kor. 4:2) Ni na laurai e matanalevu na cakacaka vinaka.—Wilika 1 Timoci 5:25.
13. O na muria vakacava na ivakaraitaki i Josefa ke sega ni dodonu na ka e caka vei iko?
13 Me vakasavasavataki iko o Jiova. Na cava o na cakava ke sega ni dodonu na ka e caka vei iko? De dua o rawa ni vakadodonutaka vakatotolo na ituvaki qori. So na gauna na levu ga ni noda vaqaqa se via vakadodonutaka, ena vakalevutaka tale na leqa. Eratou a vakalolomataki Josefa na tacina, a sega ga ni katona tiko na ca. A qai beitaki vakailasu, mani bala vakatawadodonu e valeniveivesu. E vakalaiva ga vei Jiova me dusimaki koya ena gauna dredre. Na cava e qai yaco kina? “Na vosa i Jiova e vakasavasavataki koya.” (Same 105:19) Ni sa oti na veika dredre, a rawa vei Josefa me qarava e dua na ilesilesi dokai. (Vkte. 41:37-44; 45:4-8) Ni dredre na ituvaki o sotava tiko, mo kerea vei Jiova na vuku, mo yalomalua ena ka o cakava qai vosa vakayalovinaka, rai vei Jiova me solia vei iko na kaukaua. Ena vukei iko o koya.—Wilika 1 Pita 5:10.
TOSO VAKAYALO ENA CAKACAKA VAKAITALATALA
14, 15. (a) Na cava meda ‘qarauna vinaka’ tiko ga kina na noda vunau? (b) Cava o na cakava ke veisau na ituvaki? (Raica na imatai ni yaloyalo kei na kato “O Yalorawarawa ni Tovolea Eso Tale na iWalewale?”)
14 A uqeti Timoci o Paula ni kaya: “Gumatua tiko ga ena wilivola e matanalevu, ena nomu veivakadreti, kei na veivakavulici. Qarauni iko vinaka tiko ga kei na nomu veivakavulici.” (1 Tim. 4:13, 16) Sa dua tu na dautukutuku maqosa o Timoci. Ena yaga sara vakalevu nona cakacaka vakaitalatala ke ‘qarauna vinaka tiko ga’ nona veivakavulici. E kila tu o koya ni sa matau vei ira na tamata mera rogoca na ivakarau ni nona vunau. Me tara tiko ga na lomadra na nona itukutuku, ena vinakati me veisautaka na iwalewale e vakayagataka me ganita na kedra ituvaki. Qori tale ga na ka meda cakava na dautukutuku kece.
15 Nida lai vunau, levu na gauna era sega ni tu e vale na tamata. So na vanua eda sega sara ga ni rawa ni vosa vei ira na itaukeinivale ni dredre meda curu ena nodra itikotiko. Ke va qori na noda yalava, vakacava meda tovolea eso tale na iwalewale?
16. E yaga vakacava na vunau e matanalevu?
16 Dua na iwalewale vinaka ni vakatetei ni itukutuku vinaka oya na vunau e matanalevu. Levu era vakila na kena yaga ra qai marautaka nodra vakaitavi kina. Era solia nodra gauna mera vunau ena ikelekele ni motoka kei na basi, makete, na rara ni gade kei na so tale na vanua e matanalevu. Ni vakalewai vinaka na ituvaki, e rawa ni tekivutaki naveitalanoa ni o kauta cake mai eso na irogo e vakavu kauai, nodra vakacaucautaki na gone, se tarogi nodra cakacaka. Ni toso tiko na veitalanoa, me vakayagataka na dautukutuku na tikinivolatabu e uqeta na veitalanoa. Levu na gauna e dau kuria na veitalanoataki ni iVolatabu na nodra ivakamacala.
17, 18. (a) O na doudou vakacava na vunau e matanalevu? (b) E yaga vakacava ena nomu cakacaka vakaitalatala na ivakarau ni yalo e vakacaucautaki Jiova kina o Tevita?
17 Ke dredre vei iko na vunau e matanalevu, kua ni soro koso. O Eddie e dua na painia mai Niu Yoka e dau madua na vunau e matanalevu. Yaco na gauna, a qai doudou kina. Na cava e uqeti koya? E tukuna: “Na neirau gauna ni sokalou vakavuvale keirau dau vakekeli kei watiqu me keirau kila na isaunitaro era dau taroga na tamata. Keirau dau taroga tale ga nodra vakatutu na mataveitacini.” Ena gauna qo sa dau vakanamata o Eddie na vunau e matanalevu.
18 Ena laurai nomu toso vakayalo ni o sa matau qai nuidei ena vunau. (Wilika 1 Timoci 4:15.) Macala ga ni o vakacaucautaka na Tamada vakalomalagi me vakataki Tevita ni a lagata: “Au na vakacaucau vei Jiova e veigauna, na nona vakacaucautaki ena tu ga ena tebenigusuqu. Au na sakitaki Jiova, era na rogoca na yalomalua ra qai marau vakalevu.” (Same 34:1, 2) De dua na vuavuaivinaka ni nomu cakacaka vakaitalatala era na marau ni tomani iko kina ena sokalou dina na yalomalua.
VAKACAUCAUTAKA NA KALOU NI O TOSO VAKAYALO
19. Na cava me marau kina na tamata yalodina i Jiova, ke yalani mada ga na kena ituvaki?
19 E lagata tale ga o Tevita: “Na nomuni cakacaka kece ena vakalagilagi kemuni, i Jiova, era na qai vakacaucautaki kemuni na nomuni yalodina. Era na kacivaka na lagilagi ni nomuni itutu vakatui era na tukuna tale ga na nomuni qaqa, me vakatakilai vei ira na tamata na veika lelevu oni cakava kei na totoka ni nomuni itutu vakatui lagilagi.” (Same 145:10-12) Na veivosa qori era duavata tale ga kina na tamata yalodina kece i Jiova. Vakacava ke sa yalana nomu cakacaka vakaitalatala na tauvimate kei na bula vaqase? Nanuma tiko ni gauna kece o vunau kina vei ira na qaravi iko kei na so tale, o sa vakalagilagia sara tiko ga kina na noda Kalou vinaka. Ke o vesu ena vuku ni nomu vakabauta, de dua o na vunautaka na ka dina ke vakatara na kemu ituvaki, qori tale ga e vakamarautaki Jiova. (Vkai. 27:11) Ke ra sega tale ga ni tiko ena dina nomu vuvale, me kua ni lutu nomu ituvatuva vakayalo. (1 Pita 3:1-4) Se mani dredre sara na ituvaki, se rawa tiko ga ni o vakacaucautaki Jiova qai toso vakayalo.
20, 21. Ke levu na itavi o nuitaki kina ena isoqosoqo i Jiova, o na rawa vakacava ni vu ni veivakalougatataki?
20 O Jiova ena vakalougatataki iko ke o toso tiko ga vakayalo. De vinakati mo cakava eso na veisau ena nomu ituvatuva se na nomu ivakarau ni bula mo vunau kina vakalevu. Na nomu vakuai iko kei na nomu toso vakayalo ena yaga vei ira eda vakabauta vata. Ni o veiqaravi ena yalomalumalumu ena ivavakoso, era na taleitaki iko, vakavinavinakataki iko ra qai tokoni iko o ira na lomani Jiova.
21 Ke da mani dede se qai vou ena noda qaravi Jiova, eda rawa kece ni toso vakayalo. Ia na cava mera cakava na lotu vaKarisito matua mera vukei ira kina na ka vou mera toso vakayalo? Qori eda na veivosakitaka ena vuli e tarava.


c: text/html

text:
RA TAROGA NA ITABAGONE
Meu Papitaiso?—Wase 3: Cava e Tarova Meu Kua ni Papitaiso?
O leqataka nomu yalataki iko vei Jiova kei na nomu papitaiso? E rawa ni vukei iko na ulutaga qo.
Ena ulutaga qo
Vakacava keu cala bibi ni oti noqu papitaiso?
Cava e va kina qori nomu rai?: De dua o kila e dua a cala bibi, sa biu tani tale ga mai na ivavakoso. (1 Korinica 5:11-13) O na rairai lomaleqataka de na yaco tale ga qori vei iko.
“Au rere niu vakasamataka na papitaiso, niu leqataka deu na cala bibi. Au vakasamataka tu ga na levu ni madua ena tarai rau noqu itubutubu.”—Rebekah.
Tikinivolatabu bibi: “Me biuta mada na nona itovo na tamata ca. . . Me lesu vei Jiova ni na lomani koya, vua na noda Kalou, ni na veivosoti vakalevu o koya.”—Aisea 55:7.
Vakasamataka vinaka: Dina nira biu tani mai na ivavakoso o ira na sega ni veivutunitaka na nodra cala. Ia o Jiova e tu vakarau me vosoti ira na yalomalumalumu mera veivutuni, ra qai ciqoma na nona veivakadodonutaki.—Same 103:13, 14; 2 Korinica 7:11.
Nanuma tiko o sega ni uasivi, ia o rawa ni vorata na veitemaki ena veivuke ni Kalou. (1 Korinica 10:13) Me kua ni dua e vakasaurarataki iko ena ka mo cakava. Qori e nomu vakatulewa sara ga.
“Au leqataka deu na cala bibi ni oti noqu papitaiso. Ia au qai vakasamataka ni cala keu sega ni papitaiso. Meu kua gona ni vakalaiva na noqu lomaleqataka na veika e se bera ni yaco, me tarova noqu vakatulewa nikua.”—Karen.
Bibi me nanumi: Me vakataki ira ga e levu na dauveiqaravi i Jiova, o rawa ni vorata na ivalavala ca bibi ke o vakatulewataka mo papitaiso.—Filipai 2:12.
Via kila eso tale na ka — Raica na ulutaga, “Au na Vorata Vakacava na Veitemaki?”
“Au leqataka na itavi au na lesi kina”
Cava e va kina qori nomu rai?: Rairai o kila eso na itabagone era toki vakayawa mai vei ira nodra vuvale kei na itokani, mera vakarabailevutaka nodra qaravi Jiova. De dua o na leqataka nodra nanuma eso tale mo cakava tale ga qori.
“Levu na itavi vakayalo ena qarava o koya e papitaiso. Ia eso era se sega ni makutu mera cakava qori, se de dua e sega ni vakatara na kedra ituvaki.”—Marie.
Tikinivolatabu bibi: “Me dikeva na tamata yadua na nona cakacaka, ena qai marau ga kina vakalevu, ena sega ni vakatauvatani koya kei na dua tale.”—Kalatia 6:4.
Vakasamataka vinaka: Kua ni vakatauvatani iko kei ira eso tale. Mo muria ga na ka e kaya na Marika 12:30: “Mo lomani Jiova na nomu Kalou ena lomamu taucoko.”
E dodonu gona mo qaravi Jiova ena lomamu taucoko. Ia mo kua ga ni cakava qori mo vakalomavinakataka kina e dua tale. Ni o lomani Jiova dina, o na solia nomu vinaka taucoko mo qaravi koya.
“E vakatulewa bibi na papitaiso, mo kua ga ni raica me vaka e dua na icolacola levu. Ke o digia vinaka nomu itokani, era na tokoni iko. Ena rawa ni vakamarautaki iko tale ga nomu sauva eso na isausau lalai. Ia o na sotava na leqa ke o sega ni papitaiso.”—Julia.
Bibi me nanumi: Mo dau vakavinavinakataka na nona lomani iko o Jiova. Qori ena uqeti iko mo solia vua na nomu vinaka kece.—1 Joni 4:19.
Via kila eso tale na ka — Raica na ulutaga, “Au Dau Nuitaki?”
“E sega ni ganiti au meu qaravi Jiova”
Cava e va kina qori nomu rai?: Eda ka somidi ni vakatauvatani kei Jiova na Turaga Cecere ni lomalagi kei vuravura! De dua o nanuma ni na sega ni kilai iko.
“Au leqataka niu mai veitokani ga kei Jiova ena vukudrau na noqu itubutubu rau iVakadinadina i Jiova. E sega ni vagolei au mai o Jiova.”—Natalie.
Tikinivolatabu bibi: “Ena sega ni lako mai vei au e dua ke sega ni vagolei koya mai o Tamaqu e talai au mai.”—Joni 6:44.
Vakasamataka vinaka: Na nomu via papitaiso, e vakaraitaka ni vagolei iko mai o Jiova mo drau veitokani voleka. Ciqoma na nona veisureti!
Mo nanuma tiko o Jiova ga e vakarautaka na ivakatagedegede vei ira era via veitokani voleka kei koya. E vakadeitaka nona Vosa ke o “toro voleka vua na Kalou. . .ena qai toro voleka mai vei iko o koya.”—Jemesa 4:8.
“Nomu kilai Jiova kei na nomu toro voleka vua, e vakaraitaka nona lomani iko. O Jiova e vakacala ke o nanuma ni sega ni ganiti iko mo qaravi koya, ena dau donu tu ga o koya.”—Selina.
Bibi me nanumi: Ke o sa rawata na ivakatagedegede mo papitaiso, kena ibalebale o sa rawa ni qaravi Jiova. Ni dodonu ga mo qaravi koya.—Vakatakila 4:11.
Via kila eso tale na ka — Raica na ulutaga, “Na Cava e Bibi Kina na Masu?”

robotstxt: allowed

filter: keep


text:
LESONI 14
O na Vakaraitaka Vakacava na Nomu Yalodina Vua na Kalou?
Mo to ena yasa i Jiova. 1 Pita 5:6-9
Cata na ivalavala e veisaqasaqa kei na ka e tukuna na iVolatabu. Qori ena gadrevi kina na yaloqaqa.
Kua ni vakaitavi ena veika vakapolitiki, meda tokoni Jiova ga kei na nona Matanitu.
Maciu 7:24, 25Vakatulewa vakayalomatua—vakarorogo vua na Kalou.
Veimaliwai kei ira na iVakadinadina i Jiova, era na vukei iko mo toro voleka vua na Kalou.
Vulica tiko ga na veika me baleta na Kalou qai saga mo talairawarawa ena nona ivakaro.
Ni sa dei na nomu vakabauta, yalataki iko sara vei Jiova qai papitaiso.—Maciu 28:19.
Vakarorogo vua na Kalou. Wilika na iVolatabu, kerei ira na iVakadinadina i Jiova mera vukei iko mo kila na ka e tukuni kina. Bulataka sara na veika o vulica. O na bula tawamudu ke o cakava qori.—Same 37:29.


text:
2 Veigauna
Chapter 3
Sa vakatekivu me tara o Solomoni na vale i Jiova mai Jerusalemi ena ulunivanua o Moraia, na vanua sa basika kina o Jiova vei Tevita na tamana, na vanua sa vakarautaka o Tevita ena vanua ni butu sila e Onani e Jepusaite.
2 Sa tekivu tara na vale ena i karua ni siga ni karua ni vula ni kava ni yabaki ni nona veiliutaki.
3 Oqo na yavu sa vakadavora o Solomoni me tara kina na vale i Jiova. Na kena balavu e onosagavulu na kiupiti (kiupiti ena kenai vakarau e liu) ka ruasagavulu na liupiti na kena raba.
4 Na varada e tolusagavulu na fiti na kena balavu ka tolusagavulu na fiti talega na kena raba, na kena cere e dua na drau walusagavulu na fiti – ka sa ubi ena koula na lomana.
5 Na loma ni vale levu sa taqavi rua taki ena damanu ka ubi ena koula dina. Sa ceuti kina na vuni niusawa kei na wa semasema.
6 Sa ukutaki na vale ena veivatu talei me vakarairaivinakataka, na koula sa koula mai Parivaimi.
7 Sa taqaviruataki na vale taucoko e loma – na kau vakababa, na duru ni katuba, na lalaga kei na katubaOe koula, ka sa ceuti na Jerupi ena lalaga.
8 Sa caka talega na Tikina Tabu Sara. Sa tautauvata na kena balavu kei na kena raba ni ruasagavuluna kiupiti. Sa taqaviruataki na tikina tabu sara oqo ena koula dina e ono na drau na taledi.
9 Na bibi ni kena i vako koula e limasagavulu na sikele ka sa qai ubi tale yani ena koula.
10 Ena Tikina Tabu Sara oqo, sa caka kina e rua na Jerupi sa ceuti vakamatau sara ka boroi ena koula.
11 Na tabadrau na Jerupi oqo sa sema vata me tolusagavulu na fiti, sa tara na yasa ni rumu ka dua kei na yasa ni rumu tale kadua. Na balavu ni dua na taba ni Jerupi sa vitu veimama na fiti;
12 Ni sa semasema na tabadrau na Jerupi oqo, sa tolusagavulu na fiti, ka sa tara na lalaga e dua ki na lalaga ka dua.
13 E rau sa tucake tu na Jerupi oqo ka rau sa veiraici tu – ni rau sa matana vata ki loma.
14 Na latilati sa caka ena i sulu karakarawa, nai sulu lineni lokaloka, kei na kena roka damudamu buto, sa ubi kina na Jerupi.
15 Sa caka talega na mata ni valenisoro e rua na duru me limasagavulu karua veimama na fiti na kena cecere – kei nai ukuuku me toka e delana me vitu veimama na fiti.
16 Sa caka talega na i ukuuku vaka na salusalu ena loma ni valenisoro ka biu talega ena ulu ni duru. E dua na drau na pomekaraneti sa semasema vata ka sa vivi vata vakasalusalu i sulu sa ukutaki kina na loma ni vale.
17 Sa vakaduri na duru ena mata ni valenisoro, e dua e nai matau ka dua e nai mawi. Na yaca ni duru e nai matau o Jakini kei na kena e nai mawi o Poasa.


text:
Vei ira era Kere Lisi
- Na cava soti na veika e veiqaravi kina na TLTB?
- E solia na lisi me baleta na saravanua, teitei, veivakavaletaki, kelikeli, vakaduri bisinisi kei na vuqa tale.
- E solia na laiseni ni caka i yaloyalo, keli ni qereqere kei na musu kau.
- Veivakasalataki vei ira nai taukei ni qele me baleta na vakatubu i lavo.
- E vei na vanua era tiko kina na vale ni volavola ni TLTB?
– Suva, Nadi, Lautoka kei Labasa.
– Korovou, Rakiraki, Ba, Sigatoka kei Savusavu.
- Na cava meu cakava kevaka au gadreva e dua na qele meu tara vale kina se teitei kina?
Kevaka o via tara vale, o na kerea e dua na lisi ni veivakavaletaki ka vakalewena na kena fomu. Kevaka o via teitei, o na kerea na lisi ni teitei ka vakalewena vakakina na kena fomu. E dodonu mo na raica taumada na qele e tu e rawa ni lisitaki ena neitou vale ni volavola o voleka kina, se raica ena mona livaliva (TLTB website) ni bera ni o kerekere mai.
- Na Cava meu Cakava meu Rawata Kina na Lisi?
Oqo na veika me caka:
- Me vakaleweni na fomu.
- Me laurai rawa na veika kece e vinakati.
- Sauma na kenai curucuru e lavaki ka qai vakabira mai na risiti kei na veika kece e vinakati vata kei na fomu ka qai laki solia ena dua ga na vale ni volavola ni TLTB o voleka kina.
- Na TLTB ena qai mai dikeva na fomu, veitaratara kei ratou nai taukei ni qele, rawata mai na nodratou veivakadonui, ni bera ni mai cakacakataki na veika matailalai tale eso e gadrevi. Na TLTB sa na qai solia nai vakasala ni kena soveataki na qele ni bera ni qai solia nai vola ni lisi (lease title). Me qai laki rejisita nai vola ni lisi oqo ena Titles Office.
- Sa na qai soli nai vola ni lisi vei koya e kere lisi.
- Na cava meu vakarautaka vata kei na noqui vola kerekere?
Oqo ena vakatau se mataqali lisi cava o kerea. E 2 tiko na kena mataqali e rawa ni o digidigi mai kina. i) Agricultural Lease kei na ii) Non-Agricultural Lease.
- Veika e gadrevi ena Agricultural Lease:
- Vakaleweni vakamatata na fomu ni kerekere
- E dua na nomu ID (FNPF, Laiseni ni draiva kei na so tale)
- TIN Letter se Joint Card
- Ivola ni sucu
- Veivakadonui main a Investment Fiji kei na Department of Immigration (vei ira mai vanua tani).
- Vakadinadina ni sa rejisita (kevaka e kerekere tiko na kabani)
- Tukutuku vakailavo main a Baqe (6 months Bank Statement)
- Vakadinadina ni veika e rawati, balavu ni cakacaka, veika vaka bisinisi kei nai tukutuku ni vakayagataki ni lavo.
- E dua nai tuvatuva ni 5 na yabaki.
- E dua nai tuvatuva ni vanua e kerei.
- Environment Impact Assessment Report (vakadidike me baleta nai tikotiko)
- Dua na ripote mai na Fiji Sugar Corporation baleta na tei dovu, se mai na Tabana ni Teitei ena vuku ni ka e rawa ni rawati mai na vanua e kerei.
- Na nodra veivakadonui e sivia e 60 na pasede nai taukei ni qele ka ra yabaki 18 se sivia.
- Veika e gadrevi ena Non-Agricultural Lease
- Me vakaleweni vakamatata na fomu.
- Nodra veivakadonui e sivia e 60 na pasede nai taukei ni qele.
- Dua nai tuvatuva ni bisinisi (5 na yabaki) kei na kenai walewale.
- Vakadidike kevaka ena rawa nai naki (feasibility studay).
- Environmental Impact Assessment Report (vakadidike me baleta nai tikotiko) kevaka e gadrevi.
- I vakadinadina ni tiko nai lavo.
- Tukutuku matailalai ni kabani.
- Curucuru e lavaki.
- E vakacava na balavu ni cakacakataki ni noqu lisi?
E na taura tiko e rauta ni 6 na macawa.
- E vica nai lavo e dodonu meu na sauma ena noqu lisi?
Ena vakatautaki ena vica na ka – na vanua e tiko kina na qele, na levu ni tiki ni qele, rawarawa ni kena gaunisala, kei na vakadrodroi ni livaliva kei na wai.
- E rawa beka ni vakayagataki na mona livaliva ena vakaleweni ni fomu?
Io e rawa.
- E vei na vanua e rawa niu kere lisi kina?
Ena dua ga na neitou vale ni volavola ko voleka kina – Suva, Sigatoka, Nadi, Lautoka, Ba, Korovou, Labasa kei Savusavu.
- Na cava nai Walewale ni kena kerei e dua na lisi?
(a) E dikevi vakavinaka nai vola kerekere mai vei koya e qaravi iko.
(b) Ena qai vagolei iko vua e dua na kena dau kevaka e tiko e dua na veisaqasaqa.
(c) Kevaka e sega, na Estate Officer esa na qai solia na veivakadonui mo sauma nai lavo e lavaki.
(d) Na Estate Officer esa na qai cakava na nona vakadidike kei na veitalanoa.
(e) Nai tukutuku e vakasokumuna esa na qai biuta cake kei na nona vakatutu vua na Senior Estate Officer.
(f) Sa na qai dola e dua na nona file ena Landsoft (e dua na porokaramu ena mona livaliva).
(g) Sa na qai sainitaki nai solisoli ni Lisi (Lease offer) mai vua na Manidia.
(h) Sa na qai soli e 8 na macawa me saumi kina.
(i) Sa vakacavari na saumi ni Lease offer.
(j) Nai taukei ni lisi sa qai vakayacora na veika kece e gadrevi.
(k) Na Manidia talega ena vakacora na veika e dodonu me qarava.
(l) Vakau na veika vakaivola kina tabana e qarava na veika vakalawa me laki rejisita ka sitaba taki.
(m) Sa qai soli vua nai taukei ni lisi na veika kece vakaivola ni sa sitabataki oti.


text:
“Ena veisautaka rawa na kai Kusi na kuliniyagona?” (23)
13 Qo na ka e tukuna vei au o Jiova: “Mo lako, mo volia mai e dua na nomu beleti lineni, mo vauca e tolomu, ia mo kua ni tonia ena wai.”2 Au mani volia na beleti me vaka na vosa i Jiova, au vesuka wavoki sara e toloqu.3 E vosa tale vei au o Jiova ena ikarua ni gauna:4 “Mo taura na beleti o volia mai, o dara tiko, mo tucake mo lako ina Uferetisi, mo vunia e kea ena qaravatu.”5 Au lako sara meu vunia ena Uferetisi me vaka e vakaroti au kina o Jiova.6 Ia ni oti e vica na siga, e kaya vei au o Jiova: “Mo tucake, mo lako ina Uferetisi mo kauta mai kea na beleti au vakarota mo vunia toka e kea.”7 Au lako sara ina Uferetisi, au kelia na beleti, au taura mai na vanua au vunia toka kina, au raica ni sa ca tu na beleti, sa sega sara ga ni yaga.8 E qai vosa vei au o Jiova:9 “Qo na ka e kaya o Jiova, ‘Au na vakacacana tale ga va qori na dokadoka nei Juta kei na levu ni dokadoka nei Jerusalemi.+10 O ira na tamata ca qo era sega ni via muria na noqu vosa,+ era muria ga na nodra yalokaukaua,+ era muria tiko na kalou tani mera qarava ra qai cuva kina, era na vaka na beleti qo ni sega sara ga ni yaga.’11 ‘Me vaka ni kabita na tolo ni tamata na beleti, au na cakava mera kabiti au va qori na vuvale taucoko ni Isireli kei na vuvale taucoko ni Juta,’ e kaya o Jiova, ‘mera noqu tamata,+ meu rogo,+ meu vakacaucautaki, meu lagilagi kina. Ia era sega ni muria.’+12 “Mo kaya tale ga vei ira na itukutuku qo, ‘Qo na ka e tukuna o Jiova na Kalou ni Isireli: “Me vakasinaiti na saqa lelevu kece ena waini.”’ Era na kaya vei iko, ‘Keimami sega ni kila ni dau vakasinaiti ga na saqa lelevu kece ena waini?’13 Mo kaya vei ira, ‘Qo na ka e tukuna o Jiova: “Au na vakamatenitaki ira kece na lewenivanua qo,+ o ira na tui era dabeca tiko na idabedabe vakaturaga i Tevita, o ira na bete kei ira na parofita, kei ira kece na lewe i Jerusalemi.14 Au na botobotolaki ira vata na tama kei na luvedra,” e kaya o Jiova.+ “Au na sega ni yalololoma, se rarawa, se lomani ira, ena sega ni dua na ka me tarova noqu vakarusai ira.”’+15 Moni rogoca, moni vakatudaliga.Moni kua ni qaciqacia ni vosa o Jiova.16 Moni vakalagilagi Jiova na nomuni KalouNi bera ni kauta mai na butobutoNi bera ni tarabe na yavamuni ena veiulunivanua ni sa karobo.Oni nuitaka me rarama,Ia ena kauta mai o koya na butobuto loaloa,Ena vukica me o vavaku.+17 Ke oni sega ni via rogoca,Au na tagi ena yasana vuni ena vuku ni nomuni dokadoka.Au na tagi vakalevu, ena drodro na wainimataqu,+Ni sa kau vakavesu na qelenisipi nei Jiova.+18 Mo kaya vua na tui kei na tinana,*+ ‘Mo drau dabe i ra,Ni na lutu mai ulumudrau na isala vakatui totoka.’19 Sa sogo* na koro ena ceva, me kua ni dua e dolava.Era sa kau vakavesu kece na lewe i Juta, era kau vakavesu taucoko.+20 Mo tacake, mo raici ira na lako mai na vualiku.+I vei na qelenisipi a soli vei iko, na nomu sipi matavinaka?+21 Na cava o na kaya ni o mai totogitaki,Vei ira na nomu itokani dredre o tauyavutaka mai liu?+O na sega ni taratara me vaka na yalewa e vakasucu?+22 Ni o kaya e lomamu, ‘Na cava me yacovi au kina na ka qo?’+Ena levu ni nomu cakacala ni luvati na nomu isulu+Qai vakasaurarataki na bukubukuniyavamu.23 Ena veisautaka rawa na kai Kusi* na kuliniyagona, se na lepate na kena tavutonotono?+Ke vaka kina, oni na qai rawa ni caka vinaka,O kemuni na vakavulici moni caka ca.24 Au na vakasavi ira gona me vaka na vunicovuata e vukataka na cagi mai na vanua talasiga.+25 Qo na nomu ivotavota au vakarautaka me nomu,” e kaya o Jiova,“Ni o sa guilecavi au,+ o nuitaka na ka lasu.+26 Ia au na cereka cake na nomu isulu me ubia na matamu,Ena laurai na nomu luvawale,+27 Na nomu veibutakoci,+ na nomu tagi ni gagano,Na vakasisila* ni nomu saqamua.Ena veidelana, ena veivanua,Au raica na nomu ivalavala vakasisila.+O na rarawa Jerusalemi!Ena vakacava na dede ni nomu dukadukali tiko ga?”+


text:
IKURI
Meda Soqova na Veiolodei?
E LEVU na olodei vakalotu kei na olodei tale eso sa soqovi tu nikua e vuravura era sega ni yavutaki ena iVolatabu. Era vu ga mai vei? Ke rawa mo lai vakekeli ena valenivola, o na raica na ka era kaya eso na ivola me baleta na olodei era sa takalevu tu ena nomu itikotiko. Dikeva mada eso na kena ivakaraitaki.
Easter. E kaya na Encyclopædia Britannica: “E sega sara ni tukuni vakalailai ena Veiyalayalati Vou na soqovi ni Easter.” Ia e tekivu ga mai vei na soqovi ni Easter kei na veika tale eso e dau salavata mai? E vu mai na lotu butobuto. Era nanuma e levu ni olodei qo e vakananumi kina na tucake tale i Jisu, ia na veika e vakayacori ena Easter e sega sara ga ni vu mai na lotu vaKarisito. Kena ivakaraitaki, e kaya na Catholic Encyclopedia: “E levu sara na ivalavala ni lotu butobuto, me vaka na soqovi ni vulaitubutubu, e sa lai taurivaki ena Easter. Na yaloka e ivakatakarakara ni itekitekivu ni bula ena vulaitubutubu.”
Vakatawase. E duidui na tikinisiga, kei na ivakarau ni kena dau soqovi na vakatawase ena dui vanua. Ia e kaya na World Book Encyclopedia me baleta na itekitekivu ni kena soqovi na vakatawase: “A lesia na iliuliu kei Roma, o Julius Caesar na Janueri 1 me itekitekivu ni siga ni yabaki vou ena 46 G.V. Era mani vakatabuya na siga ya na kai Roma vei Janus, na kalou ni matamata, katuba, kei na itekitekivu. E vakatokayacataki na vula o Janueri vei Janus, e tukuni ni rua na matana—dua e qara i liu, dua e qara i muri.” O koya gona, na marautaki ni vakatawase e vu mai na lotu butobuto.
Valentine’s Day. E kaya na World Book Encyclopedia: “Na siga donuya na Valentine’s Day e dau siga ni kana magiti me vakananumi kina na nodrau vakamatei e rua na lotu vaKarisito e yacadrau o Valentine. Ia na veika e vakayacori ena siga ya . . . e vakabauti ni vu mai na dua na solevu vakaRoma e vakatokai na Lupercalia, e dau vakayacori e veiyabaki ena ika15 ni siga ni vula o Feperueri. Na solevu qo e dau vakananumi kina o Juno, na nodra kalou na yalewa ni Roma, e kalou tale ga ni vakawati, vaka kina o Pan, na kalou ni veika era tu wavoliti keda.”
So Tale na Olodei. E sega ni rawa ni tukuni kece na veiolodei e dau solevutaki ena veiyasa i vuravura. Ia e cata o Jiova na olodei e vakacerecerei kina na tamata se isoqosoqo vakatamata. (Jeremaia 17:5-7; Cakacaka 10:25, 26) Kua tale ga ni guilecava ni vanua era yavutaki mai kina na veiolodei vakalotu ena vakatau tale ga kina na nona vakadonuya na olodei ya o Jiova se sega. (Aisea 52:11; Vakatakila 18:4) Na yavu vakaivolatabu e tiko ena Wase 16 ni ivola qo ena vakarawarawataka na noda kila se raica vakacava o Jiova na veiolodei e sega ni dua na kena isema kei na ka vakalotu.


text:
VEI IRA NA VEIWATINI
1: Veidinadinati
CAVA E OKATI KINA?
O ira era raica vakabibi na nodra veidinadinati ni vakamau era na saga mera dei kina, me vauci ira vata ena nodra bula taucoko. E vakanuideitaki ira na veiwatini nodra veidinadinati. E vakadeitaka nira na yalodina tiko ga na kedra isa ke mani sotavi mada ga na ituvaki dredre.
Eso na veiwatini era dei ga ena nodra veidinadinati ena vukudra na wekadra kei na nodra itokani. Ia e vinaka cake me yavutaki na veidinadinati ena loloma kei na veidokai.
IVAKAVUVULI VAKAIVOLATABU: “Na tagane vakawati . . . me kua ni biuta na watina.”—1 Korinica 7:11.
“Ke o raica vakabibi nomu vakawati, o na sega ni cudru totolo. Ena totolo ga nomu veivosoti kei na nomu kere veivosoti ke o cala. O na sega ni weletaka na leqa e dau basika, o na saga mo walia me kua ni vakavuna na veisere.”—Micah.
VUNA E BIBI KINA NA VEIDINADINATI
Ni sotavi na leqa, era na rairai kaya o ira era sega ni raica vakabibi nodra veidinadinati ni vakamau, ‘Sega beka ga ni dodonu me watiqu o koya qo,’ ra qai vaqara iulubale mera tagutuva kina nodra vakawati.
“Gauna era vakawati kina e levu, dua na iwali ni leqa era sa dau vakasamataka rawa tu na veisere. Sa yali ga mai na itekivu na veidinadinati ke sa vakasamataki rawa tiko na veisere ni rau se qai vakawati ga e rua.”—Jean.
KA O RAWA NI CAKAVA
ESO NA TARO MO VAKASAMATAKA
Ni yaco na veiba . . .
-
O dau veivutunitaka nomu vakawatitaki kemu isa?
-
O dau diva mo vakawatitaka e dua tale?
-
O dau tukuna “Au sa na biuti iko” se “Au sa na vaqara e dua tale e lomani au”?
Ke o vakaiotaka e dua, rua, se na taro kece qori, vaqaqacotaka sara ga ena gauna qo nomu veidinadinati ni vakamau.
VEIVOSAKITAKA KEI WATIMU
-
Ke sa via luluqa na veidinadinati ni vakamau, cava e rairai vakavuna ya?
-
Cava o rawa ni cakava me vaqaqacotaki tale kina?
VAKATUTU
-
Tovolea e dua na iwalewale vou, kena ivakaraitaki vola vei watimu eso na ka mo vakaraitaka kina ni o domoni koya
-
Biuta na itaba kei watimu ena nomu vanua ni cakacaka, me vakaraitaka ni o raica vakabibi nomu veidinadinati ni vakamau
-
Ke o cakacaka se gole ina dua tale na vanua, saga na sala cava ga e rawa mo drau veivosaki kina vakaveiwatini e veisiga
IVAKAVUVULI VAKAIVOLATABU: “Na ka sa vauca vata na Kalou me kua ni tawasea na tamata.”—Maciu 19:6.


text: 37 E tekivu veiliutaki sara o Tui Setekaia+ na luvei Josaia me sosomitaki Konaia*+ na luvei Jioiakimi ni lesi koya o Tui Nepukanesa* e Papiloni me tui ena vanua o Juta.+2 Ia e sega ni rogoca o koya kei ira na nona dauveiqaravi kei ira na lewenivanua na vosa i Jiova e cavuta o Jeremaia na parofita.3 E mani talatala o Tui Setekaia ni talai Jiukali+ na luvei Selemaia kei Sefanaia+ na luvei Mesea na bete vei Jeremaia na parofita, e kaya: “Yalovinaka, mo masulaki keda mada vei Jiova na noda Kalou.”4 E veilakoyaki voli ga o Jeremaia vei ira na tamata, nira se sega ni biuti koya e valeniveivesu.+5 Ia e biuti Ijipita mai na mataivalu nei Fero,+ era rogoca na itukutuku qo na Kalitia era viribaiti Jerusalemi tiko. Era mani biubiu mai Jerusalemi.+6 E qai vosa o Jiova vei Jeremaia na parofita:7 “Qo na ka e tukuna o Jiova na Kalou ni Isireli, ‘Qo na ka moni tukuna vei tui Juta, e talai kemuni mai moni tarogi au: “Raica! Na mataivalu i Fero e lako tiko yani me vukei kemuni ena suka tale ina nodra vanua e Ijipita.+8 Era na lesu yani na Kalitia mera valuta na koro qo mera vakadruka ra qai vakama ena bukawaqa.”+9 Qo na ka e tukuna o Jiova, “Moni kua ni vakacalai kemuni, moni kaya, ‘Era na lako tani sara ga vei keda na Kalitia,’ nira na sega ni lako tani.10 Ke oni vakadruka mada ga na mataivalu taucoko ni Kalitia era valuti kemuni tiko me vo ga na nodra tamata era mavoa vakaca, era na duri ga mai na nodra valelaca mera vakama na koro qo ena bukawaqa.”’”+11 Ni biubiu na mataivalu ni Kalitia mai Jerusalemi ena vukudra na mataivalu i Fero,+12 e biubiu sara mai Jerusalemi o Jeremaia me lako ina vanua o Penijamini+ me lai taura na nona ivotavota vei ira na kainona.13 Ia ni yaco yani o koya ena Matamata i Penijamini, e vesuki Jeremaia na parofita na iliuliu ni yadra, na yacana o Irija na luvei Selemaia na luvei Enanaia, e kaya: “O sa to vei ira na Kalitia!”14 E kaya o Jeremaia: “O lasu! Au sega ni to vei ira na Kalitia.” Ia e sega ni rogoci koya. E mani vesuki Jeremaia o Irija qai kauti koya vei ira na turaga.15 Era cudruvi Jeremaia o ira na turaga,+ era mokuti koya, era vesuki koya*+ ena vale nei Jionacani na vunivola, e caka me valeniveivesu.16 E biu o Jeremaia ina qara buto,* ena rumu ena lomaniqele qai tiko e kea me vica vata na siga.17 E qai talatala o Tui Setekaia me lai kau mai, e vakatarogi koya lo na tui ena nona vale.*+ E taroga o koya, “E dua na ka e tukuna o Jiova?” E kaya o Jeremaia, “E vaka kina!” e tomana, “Oni na soli e liga i tui Papiloni!”+18 E kaya tale ga o Jeremaia vei Tui Setekaia: “Na cava na noqu cala vei kemuni, kei ira na nomuni dauveiqaravi kei ira na tamata qo moni biuti au kina e valeniveivesu?19 I vei ga o ira na nomuni parofita era parofisaitaka vei kemuni, ‘Ena sega ni mai valuti kemuni kei na vanua qo o tui Papiloni’?+20 Ia qo moni rogoca mada noqu turaga na tui. Moni vakadonuya mada na noqu kerekere. Moni kua ni vakasukai au ina vale nei Jionacani+ na vunivola, deu na mate e kea.”+21 E vakarota sara o Tui Setekaia mera biuti Jeremaia ena Raranivale ni Yadra,+ e soli vua ena veisiga e dua na ibuli madrai mokimokiti mai na nodra gaunisala na dauvavavi,+ me oti mada na madrai ena koro.+ E tiko ga o Jeremaia ena Raranivale ni Yadra.


text:
Joeli
Chapter 3
Na Kalou Sa Vakatauca Na Lewa Ki Na Veimatanitu "Ka raica, ena kena siga kei na kena gauna, ni'u na vakasuka tale mai ki Jerusalemi kei Juta, o ira na nona era a kau vakabobula,
2 Au na vakasoqoni ira na veimatanitu ka kauti ira sobu kina buca i Jiosafati, me na dua na veilewai me baleti ira ena vukudra na noqu tamata kei ira noqu i votavota na Isireli; ka ra dui veiseyaki tu ena veiyasai vuravura; era sa dui veiwaseyaka talega na noqu vanua.
3 Era vakawiri madigi vei ira noqu tamata, era solia na gone tagane mei sau ni yalewa dautagane, ka solia na goneyalewa me volitaki me rawa na i sau ni gunu waini.
4 "Ena cava mo dou na cakava mai vei au, oi kemudou mai Taia kei Saitoni, kei na yasayasa vaka Filisitia? Dou na via sauma lesu vei au? Ia kevaka dou via sauma lesu vei au, au na moi vakatotolo me'u sauma lesu yani, ka taura na nomudou dui qavokavoka;
5 Ni dou sa taura na noqu siliva kei na noqu koula, ka dou kauta kina nomudou bure Kalou, na i yau talei ni noqu vale.
6 O ira talega na kai Juta kei ira na kai Jerusalemi dou a volitaki ira ki vei ira na kai Kirisi, dou qai tosoya laivi na yalayala ni nodra vanua.
7 "Raica, au na kauti ira tani mai vei ira dou a volitaki ira kina, ka sauma lesu tale vei kemudou ena nomudou qavokavoka na nomudou via vala lesu tiko mai.
8 Au na volitaki ira nomudou gone tagane kei na nomudou gone yalewa ena ligadra na Juta. Era na qai volitaki ira vei ira na kai Sapina, e dua na vanua vakayawa, ni sa tukuna o Jiova."
9 Dou kacivaka yani kina veimatanitu; "dou vakarau ena i valu! Dou yadra mai na tamata qaqa, mera toso voleka mai na tamata i valu, me ra toso mai.
10 Dou vakayagataka nomudou yame ni siviyara me i seleiwau kei na nomudou i sele balavu ni sasamaki me nomudou moto; me tukuna o koya sa daudadatuvu rawarawa,'oi au na qaqa'".
11 Dou soqoni vata ka lako mai, na veimatanitu, ka soqoni vata mai. Me lako sobu na tamata qaqa kece, i Jiova.
12 "Me ra yadra na veimatanitu, ka lako mai ena buca i Jiosafati, mai kea au na ia na veilewai vei ira na veimatanitu vakavolivolita.
13 Mo taura nai sele ni tatamusuki, ni sa matua na vuata. Lako mai, mo lako sobu; ni sa sinai na tani ni waini, ka sa vuabale mai— ni sa levu sara na nodra caka ca."
14 Lewe vuqa, lewe vuqa ena buca ni vakatulewa! Ni sa voleka sara na siga i Jiova ena buca ni vakatulewa.
15 Na matanisiga kei na vula ena vakabutobutotaki, na kalokalo ena kau tani na kena i serau.
16 O Jiova ena rogo vaka na kurukuru mai Saioni, ka na kaci vakadomoilevu mai Jerusalemi; ena yavavala o lomalagi kei na vuravura; ia o Jiova ena i vakaruru vei ira na nona tamata, ena vuni kaukauwa vei ira na gone i Isireli.
17 "Mo dou kila ni sai Au o Jiova na nomudou Kalou, ka tiko e Saioni ena noqu ulunivanua tabu. o Jerusalemi me savasava, ena sega ni dua na kai tani me na mai liutaki ira tale."
18 Ena yaco ena siga dina o ya, na veiulunivanua era na drodro mai kina na waini vou, na veidelana ena vakadrodroya sobu na sucu; na veimataniwai e Juta ena vuabale ena wai ena dua na wai tovure ena vure mai ena vale i Jiova, me drodro mai ka mai vakasuasuataka na buca o Akacia.
19 "O Ijipita ena i kanakana ni manumanu, o Itomi ena vanua lala dravuisiga, ni ra vakayaco tovo kaukauwa vei ira noqu tamata na Juta, ni ra vakadavea na dra sega cala ena nodra vanua.
20 Ia o Juta ena tudei tu ga ka sega ni mudu, o Jerusalemi talega, mai na dua na taba tamata, kina dua tale, kina dua tale.
21 Au na sega ni na cudruvi ira ena cala ni nodra vakadave dra, au na sega ni na lewai ira; "ni sa tiko e Saioni o Jiova."


text:
Aferika
Aferika na ikarua ni vanua e vuravura raraba ka ikarua ni populous. Ena rauta ni 30.3 milioni km2 (11.7 milioni na maile) oka kina na tikiva yanuyanu, e kovuta na ika 6 ni vanua e tu kina na yasana levu o vuravura ka 20 % ni vanua e tiko kina. Ena 1.3 billion na tamata me vaka na 2018, e tukuni tiko ena ika 16 ni% ni iwiliwili ni kawatamata ni vuravura. Sa vakavolivoliti tu na vanua oqo mai na Wasawasa Mediterranean ki na vualiku, na Isthmus kei Suez kei Wasawasa Damudamu ki na northeast, na Wasa Idia ki na Southeast kei Wasa Atalanitika ki na ra. Na vanua e wili kina na Madagascar kei veimataqali veiyatuyanuyanu.


text:
VANUA KEI NA LEWENA
Veisiko i Sipeni
SIPENI E KILAI tani o Sipeni ena ituvaki ni vanua kei ira na lewenivanua. E levu e Sipeni na loga witi, vunivaini, kei na vuniolive. E 14 ga na kilomita na kedrau veiyawaki o Sipeni kei na ceva ni veivanua vakaAferika.
E toka o Sipeni ena cevaira kei Urope ra qai toki yani e kea e levu mai Finisia, Kirisi, kei Carthage ena vualiku kei Aferika. Nira vakamalumalumutaki Sipeni oti ga na kai Roma ena ikatolu ni senitiuri B.G.V., era vakatoka sara na vanua qori me Hispania. Era tawani Sipeni tu e liu na lewe ni rua na yavusa e vakatokai me Visigoth kei na Moor, na yavusa ruarua qori e dui tu na kena itovo vakavanua kei na iyau maroroi.
Era veisiko i Sipeni ena dua na gauna lekaleka sa oti e sivia na le 68 na milioni. Levu vei ira qori era via lai vakacilavi siga, gade i baravi, se sarava na iyaya maroroikei na vale era se tara sara ena gauna makawa. Levu na vulagi era taleitaka tale ga na kakana vakaSipeni. Qori e wili kina na sasalu ni waitui, tiki ni vuaka e vakamasima se vesa me maroroi dede kina, sitiu vakatitiweli, kakana draudrau e saqa se vakaisaluaki ena waiwai olive. E kilai tale ga o Sipeni e veiyasa i vuravura ena yaloka tavuteke e vakatokai na Spanish omelet, raisi e waki vata kei na toa se sasalu ni waitui (paella), kei na so tale na kakana mamada e dau tekivu rawa toka kina na kana ni bera ni yaco mai na kena ka dina (tapa).
Era sega ni dau mamadua na kai Sipeni ra qai dau veikauaitaki. Levu era kaya nira Katolika, ia e vica ga era dau lai Misa. Era toki i Sipeni ena vica na yabaki sa sivi e levu mai Aferika, Esia, kei na yasayasa vakaLatina mai Merika. Era dau via veitalanoataka o ira qori na nodra vakabauta vakalotu kei na nodra itovo vakavanua. Levu vei ira era marautaka na veitalanoa kei ira na iVakadinadina i Jiova, ni vakalevutaki kina nodra kilaka vakaivolatabu.
E sivia na le 10,500 na iVakadinadina era bole ena 2015 mera tara se vakavinakataka e 70 na Vale ni Soqoni se na nodra vanua ni sokalou. Eso na matabose ni tauni era solia sara ga na tikiniqele me tara kina na vale qori. E dau vakayacori na nodra soqoni na iVakadinadina i Jiova ena vosa vakaSipeni kei na 30 tale na vosa mera vukei kina o ira na toki i Sipeni. E sivia na le 186,000 era tiko ena dua na nodra soqo bibi na iVakadinadina i Jiova ena 2016, na ivakananumi ni mate i Jisu Karisito.


text:
NA VALE NI VAKATAWA (ITABATABA E VULICI) Tiseba 2015
Qo na itabataba ni Feperueri 1 ina 28, 2016.
O Se Nanuma Tiko?
Raica mada se o nanuma lesu na itabataba ni Vale ni Vakatawa se qai tabaki ga ena ena 2015.
E Dau Vosa Vei Keda o Jiova
Vakayagataka o Jiova e vica na vosa me vakadewataka kina nona vakasama, me vakavulici keda ena ka dina.
Na iVolatabu e Rawarawa Noda Kila
Tolu na ivakavuvuli e yavutaki kina nodratou vakadewa na Komiti ni New World Bible Translation.
Vakavoutaki na iVolatabu ni 2013 na New Word Translation
Na cava eso na veisau lelevu ena vakadewa vakavoutaki ni 2013?
Vakayagataka Vinaka na Yamemu
Ena vukei iko vakacava na ivakaraitaki i Jisu mo kila na gauna mo vosa kina, na ka mo tukuna kei na ivakarau ni nomu veivosaki?
Ena Vakacegui Iko o Jiova
Meda raica vakacava na tauvimate, cava eda rawa ni cakava?
ITALANOA NI NONA BULA
Au Veiyaloni kei na Kalou, au Veiyaloni Tale ga kei Tinaqu
E veisautaka o Michiyo Kumagai nona sokalou qai cudruvi koya kina o tinana. Rau veiyaloni vakacava?
iDusidusi ni Vale ni Vakatawa 2015
Wasewasei na ulutaga ena itabataba e vulici kei na kena me baleti ira na lewenivanua.


text:
NODA BULA VAKARISITO
Digia Vinaka na ka ni Veivakamarautaki
Na cava meda digia vinaka kina na ka ni veivakamarautaki? Nida digia na iyaloyalo meda sarava, sere meda rogoca, na website meda raica, ivola meda wilika, se qito ena vidio, eda sa digia sara tiko ga na ka meda vakatawana ena noda vakasama. Na ka eda digia ena laurai ena noda itovo. Ia e levu na ka ni veivakamarautaki sa tu nikua, e okati kina na veika e cata o Jiova. (Sm 11:5; Kal 5:19-21) Oya na vuna e uqeti keda kina na iVolatabu meda dau vakananuma na ka e rokovi kina o Jiova.—Flp 4:8.
SARAVA NA VIDIO NA KA NI VEIVAKAMARAUTAKI CAVA MEU DIGIA? QAI SAUMA NA TARO QO:
-
E tautauvata vakacava na qito rerevaki e Roma ena gauna makawa kei na so na ka ni veivakamarautaki nikua?
-
Eda na vukei ira vakacava na itabagone na lewe ni ivavakoso mera digia vinaka na ka ni veivakamarautaki?
-
Ena yaga vakacava na Roma 12:9 nida digia na ka ni veivakamarautaki?
-
Na cava eso na ka ni veivakamarautaki kilikili ena vanua o tiko kina?


text:
ITALANOA 64
Tara na Valenisoro o Solomoni
NI BERA ni mate o Tevita, e solia vei Solomoni na peleni ni kena tara na valenisoro i Jiova. E tekivu tara na valenisoro ena ikava ni yabaki ni veiliutaki i Solomoni qai vitu veimama na yabaki na kena tara. Era lewe vica vata na udolu na tagane era tara na valenisoro. E levu tale ga na kena isau, baleta ni vakayagataki kina vakalevu na koula kei na siliva.
E tiko ena valenisoro e rua na rumu lelevu, me vaka na kena e tiko ena valeniveitavaki. Ia e vakaruataki na kedrau lelevu ke vakatauvatani kei na rumu ena valeniveitavaki. E lai biuta na kato ni veiyalayalati o Solomoni ena rumu lailai ena loma ni valenisoro. E lai biu tale ga ena ikarua ni rumu na iyaya tale e so era a maroroi tu ena valeniveitavaki.
A caka e dua na soqo levu ni sa tara oti na valenisoro. Sa qai tekiduru o Solomoni ena mata ni valenisoro me masu, vaka ga o raica toka oqori. E kaya vei Jiova: ‘Sa sega mada ga ni rauti kemuni na lomalagi kece, sa qai lailai sara na vale au tara. Ia, noqu Kalou, yalovinaka ni rogoca na nodra masu na nomuni tamata nira mai masu ena vale oqo.’
Ni masu oti o Solomoni, e lutu mai lomalagi na bukawaqa qai kania na isoro manumanu a vakacabori. E cilava na valenisoro e dua na rarama mai vei Jiova. E vakaraitaka ni a vakarorogo tiko o koya, e vakadonuya na valenisoro kei na masu i Solomoni. Sa ra qai mai sokalou ena valenisoro na Isireli, sa oti nodra dau lai sokalou tiko ena valeniveitavaki.
E ka marautaki vei ira na lewenivanua na nona veiliutaki tu vakavuku o Solomoni. Ia ni toso na veiyabaki sa vakawatitaka o koya e levu na yalewa era sega ni qaravi Jiova. Rawa ni o raica sara ga e dua vei ira ni sokaloutaka tiko na matakau. Lakolako, era vakamuai Solomoni tale ga na watina me qarava na kalou tani. E veisautaki koya vakacava oqo? E oti kina vakadua nona dau caka vinaka, sa dau cudrucudru, ra qai sega ni taleitaki koya na lewenivanua.
E cudruvi Solomoni kina o Jiova, qai kaya vua: ‘Au na kauta tani vei iko na nomu matanitu. Au na qai solia tale vua e dua ena gauna sa na veiliutaki kina na luvemu. Ia, au na sega ni kauti ira tani kece na lewe ni matanitu mai vua na luvemu.’ Meda raica mada se yaco vakacava oqo.


text:
Local News
E sa mai tauri vakavesu na marama yabaki 32, ena bogi na noa, ena nona mai maroroya na cauravou o Lemeki Tupali o koya na kai vesu a dro mai valenibula ena Sigatabu sa oti. Na marama oqo ea vesu mai ena nona i tikotiko mai Raiwai, ka kilakasamitaki ni a vukei Tupali ena nona […]
E dua nai tukutuku marautaki ki vei ira na dau veitokoni kina na noda mata timi ni Fijian Drua ka vakabibi veikemuni na tiko mai na yasayasa vaka Ra, ena vuku ni kena sa na kau vakavoleka yani ena Churchill park mai Lautoka na qito nei Drua kei n mata timi ni Crusaders kei na […]
E sa mai qaqa na mata timi ni Marist Brother High School, ena i otioti ni sotasota ena kotafainala ni rakavi vei ira na gonevuli, ena nodratou mai vakadruka na koronivuli mai Ratu Kadavulevu School ena kai e 16- 13 . E vakaraitaka na manidia ni timi ni koronivuli mai Marist High School, o Peniona […]
E sa mai vakaraitaka na Komisina ni Ovisa, o General Sitiveni Qiliho, ena vuku ni veitukutuku sa mai vakasokomuni rawa tiko ,ka ratou sega ni namaka kina me na dua na yavavala me na yaco ena gauna ni veidigidigi, ka vakaraitaka na ka oqo ena nona sauma tiko na vakatataro mai vei ira na dau […]
E mai kama yavu e dua na vale mai Nadonumai ena macawa sa oti, ka mai leqa kina e dua na gone yabaki 6 ena nodratou i tikotiko na matavuvale na Gonerogo, ia sa qai mai leqa talega ena mataka ni kua o Alipate Gonerogo, na turaga yabaki 74 ena kaukauwa ni kama ea yaco […]
” VOQA KEI VATULOA BROTHERS”- Na matasere qo eratou cavutu mai ena koro vakaturaga o Naiqaqi,Wailevu West,Savusavu,Cakaudrove, ka liutaka tiko o Apisai Semi, ka ratou lewena tiko o Sunia Tubuna, Jone Senicevuga,Apenisa Raogo,Sailia Namusudroka,Sepuloni Baleivatu kei Esala Drivata. ‘ISA MENANI”- Nai talanoa ni sere qo e talanoataki tiko kina edua na gone yalewa ni Natua,Wailevu West,Savusavu […]
E rau na sota tiko na mata timi qaqa ni koronivuli o Queen Victoria School, kei Natabua High School ena karua ni quarter fainala ena Under 18 ka na vakayacori tiko ena HFC Bank Stadium ena Vakarauwai saraga oqo. Na koronivuli mai na Queen Victoria School Under 18 erau na sota tiko ni sivi na […]
‘MALUMU NITOBU KEI NAIVAUKURA’-Na matasere oqo e sega ni ka vou vei keda me vaka ni ratou sa kilai levu tu ena noda Viti ena buturara ni veivakamarautaki,ka liutaki ratou tiko na cauravou ni Nasau mai Koro,o Jiosefa Vetaukula. ‘NOQU KAMUNAGA’-Oqo e dua na nodratou sere vou ka se qai tavoci ga nikua ena ‘NEW […]
‘MUDRE NI CAGI KEI SOVAIWAI – Oqo na matasere ka liutaka tiko o David Seru, na cauravou ni Vunisei,Naceva mai Kadavu ka vasu ki Naigani,Verata mai na Tailevu ni Siga.E vakatoka yaca na nona matasere kina mataqali ka vasu kina mai Naigani me vaka nia susugi cake ga mai kea. ‘DODOMO DARU BUCINA’-Na sere oqo, […]
Sa vakadeitaka mai na Chairman ni Fiji Rugby Union o Commodore Humphrey Tawake ni sa na vakayacori tiko na soqo ni nodratou marautaki na noda cauravou lewe ni timi rakavi lewe ya 7 ena siga ni mataka. E na vakayacori tiko ga ena koro Turaga ga e Suva,ka vakavinavinakataka na matanitu ena yasana ni […]


text:
WASE 4
Na Cava Meda Doka Kina na Veiliutaki?
“Rokova na tamata kece, lomani ira na mataveitacini kece, rerevaka na Kalou, vakarokorokotaka na tui.”—1 PITA 2:17.
1, 2. (a) Na veidusimaki nei cei e vinakati meda muria? (b) Na taro cava eda na veivosakitaka ena wase qo?
NI O se gone, de dua erau na kerei iko ena so na gauna na nomu itubutubu mo cakava e dua na ka o sega ni taleitaka. O lomani rau, o kila tale ga ni dodonu mo talairawarawa. Ia de so na gauna o sega ni via cakava qori.
2 Eda kila ni lomani keda na Tamada o Jiova. E karoni keda qai vakarautaka na ka kece meda marautaka na bula. E dusimaka na sala meda rawaka kina. Eso na gauna, e vakayagataki ira eso tale mera dusimaki keda. Dodonu gona meda doka na veiliutaki i Jiova. (Vosa Vakaibalebale 24:21) Na cava e dredre kina ena so na gauna meda ciqoma na veidusimaki? Na cava e tukuna kina o Jiova meda muria na veidusimaki? Eda na vakaraitaka vakacava nida doka na nona veiliutaki?—Raica na iKuri ni iVakamacala 9.
VUNA E DREDRE KINA
3, 4. A tekivu vakacava na ivalavala ca? Na cava ena vakadredretaka noda ciqoma na veidusimaki?
3 E dau noda ivakarau na tamata meda veivorati. E Vakatekivu 2:15-17; 3:1-7; Same 51:5; Roma 5:12.tekivu qo ni rau valavala ca na imatai ni tagane kei na yalewa, o Atama kei Ivi. Erau buli me rau uasivi, ia erau vorata na veiliutaki ni Kalou. Tekivu mai na gauna qori eda sa sucu ivalavala ca na tamata kece. Dua na vuna e vakadredretaka meda ciqoma na veidusimaki i Jiova kei ira na tamata, oya nida ivalavala ca. Dua tale nira ivalavala ca o ira e vakayagataka o Jiova mera veidusimaki.—
4 Nida ivalavala ca, so na gauna eda na dokadoka. E vakadredretaka qori na ciqomi ni veidusimaki. Me kena ivakaraitaki, e Isireli makawa a digitaki Mosese o Jiova me liutaki ira na nona tamata. O Kora e dua na turaga a qaravi Jiova tu vakadede, a dokadoka qai sega ni dokai Mosese. A liutaki ira tiko na tamata ni Kalou o Mosese, a sega ga ni dokadoka. E vakamacalataki ni turaga yalomalumalumu duadua ena gauna ya. E sega ga ni muria o Kora na nona veidusimaki. E vakamua mada ga e dua na ilala levu mera tomani koya mera vorati Mosese. Na cava e qai yaco vei Kora kei ira na veivorati? Era qai vakamatei. (Tiko Voli Mai na Lekutu 12:3, 16:1-3, 31-35) Eda wilika ena iVolatabu e levu na ivakaraitaki eda vulica kina na rerevaki ni dokadoka.—2 Veigauna 26:16-21; raica na iKuri ni iVakamacala 10.
5. Era vakayagataka cala vakacava eso na nodra kaukaua?
5 De o sa rogoca ni tukuni, “E veivakaleqai na kaukaua.” Ena veigauna sa sivi, levu era vakayagataka cala na nodra kaukaua. (Wilika Dauvunau 8:9.) Me kena ivakaraitaki, a turaga vinaka qai yalomalumalumu o Saula ena gauna a digitaki koya kina o Jiova me tui kei Isireli. A kadre e lomana na dokadoka kei na vuvu, yaco sara me lai vakararawataki Tevita, e dua e sega nona cala. (1 Samuela 9:20, 21; 10:20-22; 18:7-11) A qai tui o Tevita, a dua tale ga vei ira na tui vinaka duadua e Isireli. Ia a yaco na gauna me vakayagataka cala o Tevita na nona kaukaua. A veiyacovi kei Pacisepa na wati Uraia, qai saga me vunitaka nona valavala ca ni tuvanaka me vakamatei o Uraia ena bucanivalu.—2 Samuela 11:1-17.
VUNA MEDA DOKA KINA NA VEILIUTAKI
6, 7. (a) Ena uqeti keda vakacava noda lomani Jiova? (b) Na cava ena vukei keda meda talairawarawa ke mani dredre mada ga?
6 Eda doka na veidusimaki i Jiova nida lomani koya. Nida lomani Jiova vakalevu, eda na vinakata meda vakamarautaki koya. (Wilika Vosa Vakaibalebale 27:11; Marika 12:29, 30.) Mai na gauna erau bula kina ena were o Iteni na imatai ni veiwatini, a vinakata o Setani mera vakatitiqataka na tamata na dodonu ni veiliutaki i Jiova. E vinakata na Tevoro meda nanuma ni sega ni dodonu me tukuna vei keda o Jiova na ka meda cakava. Ia eda kila ni lasu qori. Eda duavata kina kei na veivosa qo: “E ganiti kemuni Jiova, na neimami Kalou, me nomuni na lagilagi, na vakarokoroko, kei na kaukaua, ni oni bulia na ka kece.”—Vakatakila 4:11.
7 Ni o se gone, rairai o vakavulici mo talairawarawa vei rau nomu itubutubu, ke o bese mada ga. Nida nona dauveiqaravi tale ga o Jiova, so na Luke 22:42; raica na iKuri ni iVakamacala 11.gauna ena dredre noda talairawarawa. Ia eda lomani Jiova da qai dokai koya, eda cakava na ka kece eda rawata meda talairawarawa kina vua. E ivakaraitaki vinaka o Jisu. E talairawarawa vei Jiova ena gauna dredre mada ga. Ya na vuna e tukuna kina vei Tamana: “Me kua ni yaco na lomaqu, me yaco ga na lomamuni.”—
8. Sala cava e dusimaki keda kina o Jiova? (Raica na kato “ Muria na iVakasala.”)
8 Nikua, e levu na sala e dau veidusimaki kina o Jiova. Me kena ivakaraitaki, e solia vei keda na iVolatabu. E vakarautaki ira na qase ni ivavakoso. Eda doka na veiliutaki i Jiova nida dokai ira e vakayagataka tiko mera dusimaki keda. Ke da cata nodra veivuke, e vaka sara ga eda sa saqati Jiova tiko. Nira saqati Mosese na Isireli, e raica vakabibi na tikina qo o Jiova. E raica ni vaka sara ga era saqati koya tiko.—Tiko Voli Mai na Lekutu 14:26, 27; raica na iKuri ni iVakamacala 12.
9. Ena uqeti keda vakacava na loloma meda muria na veidusimaki?
9 Nida doka na veiliutaki e vakaraitaka nida lomani ira tale ga na mataveitacini. Vakasamataka ga va qo. Ni yaco na leqa tubukoso, era dau cakacaka vata e dua na timi ni vakacoko mera kua ni vakaleqai kina e levu. Ena yaga sara ke dua e tuvanaka, ra qai muria na veidusimaki na lewe ni timi. Ia vakacava ke dua e vakalecalecava na veidusimaki qai cakava na ka ga e via cakava? Ke vinaka mada ga nona inaki, nona sega ni vakarorogo ena vakavu leqa ina timi, 1 Korinica 12:14, 25, 26.rawa sara ga nira mavoa kina vakaca. Qori tale ga na ka e rawa ni yaco ke da sega ni muria na veidusimaki i Jiova kei ira e lesia mera veiliutaki. Ia nida talairawarawa vei Jiova, eda vakaraitaka nida lomani ira na mataveitacini da qai doka na ituvatuva i Jiova.—
10, 11. Na cava eda na veivosakitaka qo?
10 E vinaka na ka kece e tukuna o Jiova. Ena yaga vei keda kece noda doka na veiliutaki ena vuvale, na ivavakoso, kei ira na vakailesilesi vakamatanitu.—Vakarua 5:16; Roma 13:4; Efeso 6:2, 3; Iperiu 13:17.
11 Ke da via veidokai ena yaga meda kila na vuna e vinakata kina o Jiova meda cakava qori. Meda raica sara mada na noda rawa ni veidokai ena tolu na sala e vakamacalataki mai cake.
VEIDOKAI ENA VUVALE
12. Ena vakaraitaka vakacava na tagane vakawati ni doka na veiliutaki?
12 E tauyavutaka na vuvale o Jiova qai lesia na nodra itavi yadua. Nira kila na lewenivuvale na ka e namaka o Jiova, ena toso vinaka na ituvatuva ni vuvale, ena yaga tale ga vei ratou kece. (1 Korinica 14:33) O Jiova e lesia na tagane me ulunivuvale. E namaka kina o Jiova me karona qai dusimaka vakayalololoma na watina kei ratou na gone. Ena saumi taro gona vei Jiova na tagane vakawati ena sala e qaravi ratou kina. Na tagane lotu vaKarisito ena caka vinaka qai yalololoma, ena qarava tale ga nona vuvale me vaka nona qarava o Jisu na ivavakoso. Ni cakava qori, e vakaraitaka ni dokai Jiova. —Efeso 5:23; raica na iKuri ni iVakamacala 13.
13. Ena vakaraitaka vakacava na yalewa vakawati ni doka na veiliutaki?
13 E bibi, e dokai tale ga na itavi ni yalewa vakawati lotu vaKarisito. E dau tokoni watina me dua na ulunivuvale vinaka. Rau na cakacaka vata ena nodra vakavulici na gone. Ena vakavulici ratou na gone me ratou dau veidokai ena nona ivakaraitaki sara ga. (Vosa Vakaibalebale 1:8) Ena dokai watina qai tokona na nona vakatulewa. Ke sega mada ga ni duavata kina, ena dau vakaraitaka na lomana ena yalovinaka kei na veidokai. Ke sega ni tiko ena dina na watina ena dredre sara na ka e sotava. Ia ni lomani tagane tiko ga qai veidokai, de dua na gauna ena mai qaravi Jiova tale ga.—Wilika 1 Pita 3:1.
14. Era na doka vakacava na gone na veiliutaki?
14 Era ka talei vei Jiova na gone, e bibi tale ga mera taqomaki ra qai dusimaki. Era vakamarautaki ira na itubutubu nira talairawarawa. Koya e bibi sara, nodra talairawarawa era vakaraitaka nira dokai Jiova, era vakamarautaki koya tale ga. (Vosa Vakaibalebale 10:1) Levu na gone era susugi ena vuvale itubutubu le dua. Ena dredre toka qori vei itubutubu kei ratou na gone. Ia nira talairawarawa na gone ra qai tokoni tinadra se tamadra, ena vinaka sara na bula. Se mani cava na ituvaki, e sega ni dua na vuvale e uasivi. Ena rawa ni marau na vuvale nira muria kece na veidusimaki i Jiova. Ena vakalagilagi o Jiova, o koya e tauyavutaka na vuvale kece.—Efeso 3:14, 15.
VEIDOKAI ENA IVAVAKOSO
15. Eda na doka vakacava na veiliutaki ena ivavakoso?
15 E dusimaki keda o Jiova ni vakayagataka na ivavakoso vaKarisito, e lesi Jisu tale ga me lewa na ka kece e vauci kina. (Kolosa 1:18) Sa qai lesia o Jisu na “dauveiqaravi yalodina e vuku” me qaravi ira na tamata ni Kalou e vuravura. (Maciu 24:45-47) Nikua, “na dauveiqaravi yalodina e vuku” e iLawalawa Dauvakatulewa. E vakarautaka na iLawalawa Dauvakatulewa na ka eda gadreva ena kena gauna donu, me dei kina noda vakabauta. O ira na qase, dauveiqaravi, kei na ivakatawa dauveilakoyaki era tokona na ivavakoso e veiyasa i vuravura, ra qai dusimaki mai na iLawalawa Dauvakatulewa. E nodra itavi mera qaravi keda. Era na saumi taro vei Jiova ena ivakarau ni nodra veiqaravi. O koya gona, nida dokai ira eda sa dokai Jiova sara tiko ga.—Wilika 1 Cesalonaika 5:12; Iperiu 13:17; raica na iKuri ni iVakamacala 14.
16. Cava eda kaya kina ni lesi ira na qase kei na dauveiqaravi na yalo tabu?
16 O ira na qase kei na dauveiqaravi era vukea na lewe ni ivavakoso mera yalodina ra qai duavata. Era ivalavala ca vakataki keda ga. Era digitaki gona vakacava? Dodonu mera rawata na ivakatagedegede vakaivolatabu. (1 Timoci 3:1-7, 12; Taito 1:5-9) E dusimaki ira na dauvola iVolatabu o Jiova ena yalona tabu mera vakamacalataka na ivakatagedegede qori. Era masuta na qase na yalo tabu i Jiova nira veivosakitaka se o cei e ganita me qase ni ivavakoso se dauveiqaravi.. Macala ga ni dusimaka tiko na ivavakoso o Jisu kei Jiova. (Cakacaka 20:28) Era isolisoli ni Kalou na tagane era lesi mera veitokoni ra qai veiqaravi ena vukuda.—Efeso 4:8.
17. Era na vakaraitaka vakacava na tacida yalewa na veidokai?
17 So na gauna ena rairai sega sara ga na qase se dauveiqaravi me qarava na itavi ena ivavakoso. Era rawa ni veivuke eso tale na tagane papitaiso, ia ke sa sega sara ga, e rawa ni qarava e dua na tacida yalewa na itavi e dau lesi ga vua na tacida tagane papitaiso. Ke yaco qori, e dodonu me ubia na uluna. (1 Korinica 11:3-10) Qo e vakaraitaka ni doka na ituvatuva ni veiliutaki i Jiova, ena vuvale kei na ivavakoso.—Raica na iKuri ni iVakamacala 15.
NODRA DOKAI NA VEILIUTAKI
18, 19. (a) Na cava eda vulica ena Roma 13:1-7? (b) Eda doka vakacava na matanitu?
18 Nikua e dodonu meda dokai ira na veiliutaki vakamatanitu ni se vakatara tiko o Jiova mera veiliutaki. Era tuvanaka me cicivaki vinaka na vanua kei ira na lewena, era vakarautaka tale ga na veiqaravi e gadrevi. Eda na muria kina na lotu vaKarisito na ivakasala ena Roma 13:1-7. (Wilika.) Eda dokai ira “na iliuliu cecere” da qai muria na lawa ni vanua eda vakaitikotiko kina. Na lawa qori e rawa ni tara na noda vuvale, bisinisi se ka eda taukena. Me kena ivakaraitaki, eda saumi ivakacavacava da qai vakarautaka na itukutuku e vinakata na matanitu. Vakacava ke kerea na matanitu meda cakava na ka e veisaqasaqa kei na lawa ni Kalou? E tukuna na yapositolo o Pita: “E dodonu me keitou talairawarawa ga vua na Kalou ni iliuliu, sega vua na tamata.”—Cakacaka 5:28, 29.
19 Ke vinakati meda vosa vua e dua na vakailesilesi vakamatanitu, me vaka na turaganilewa se ovisa, meda veidokai tiko ga. O ira na lotu vaKarisito gone mera dokai ira na qasenivuli kei ira na vakailesilesi e koronivuli. Ena vanua ni cakacaka, eda na dokai ira na boso, ke ra sega mada ga ni cakava na kena vo. Nida cakava qori, eda sa vakatotomuria na yapositolo o Paula, ni a dokai ira na vakailesilesi ena so na gauna dredre mada ga. (Cakacaka 26:2, 25) Ke so mada ga e sega ni dau vinaka vei keda, eda na veidokai tiko ga.—Wilika Roma 12:17, 18; 1 Pita 3:15.
20, 21. Na cava na yaga ni noda veidokai?
20 Sa laurai e veiyasa i vuravura na tawaveidokai. Ia eda duidui na tamata i Jiova. E noda isausau meda dau veidokai. Eda muria kina na veidusimaki ni yapositolo o Pita: “Rokova na tamata kece.” (1 Pita 2:17) Nida veidokai, era na raica eso tale. E tukuna o Jisu: “Me serau tale ga na nomuni rarama e matadra na tamata, mera raica na nomuni cakacaka vinaka, mera vakalagilagia kina na Tamamuni.”—Maciu 5:16.
21 Ena rawa ni uqeta eso mera mai kilai Jiova nida veidokai ena vuvale, ivavakoso, se vei ira na veiliutaki vakamatanitu. Eda sa dokai Jiova sara tiko ga nida veidokai. Qori ena vakamarautaki Jiova, ena kila tale ga nida lomani koya.


text:
WASE 32
Cava e Vakatarai ena Siga ni Vakacecegu?
MACIU 12:9-14 MARIKA 3:1-6 LUKE 6:6-11
-
VEIVAKABULAI ENA SIGA NI VAKACECEGU
A veisiko o Jisu ena dua tale na Siga ni Vakacecegu, rairai ena valenilotu e Kalili. E raica e kea e dua na tagane e mate na ligana imatau. (Luke 6:6) Era vakaraici Jisu matua toka na vunivola kei na Farisi. Sa qai kilai nodra inaki nira taroga: “E tara na veivakabulai ena Siga ni Vakacecegu?”—Maciu 12:10.
Era vakabauta na iliuliu ni lotu vakaJiu ni vakatarai ga na veivakabulai ena Siga ni Vakacecegu ke leqataki na nona bula e dua. Kena ibalebale e sega ni vakatarai me vakadodonutaki na sui se vadretitaki na qiovuki ena Siga ni Vakacecegu, na ituvaki va qori e sega ni leqataki kina na bula. Era sega ni vakatarogi Jisu na vunivola kei na Farisi nira kauaitaka dina na tagane e mate na ligana. Era vaqara tiko ga e dua na yavu mera beitaki Jisu kina.
Ia e kila o Jisu na ka ca era veinanuyaka. E kila tale ga ni sa sivia tale nodra vakatatabu me baleta na Siga ni Vakacecegu qai sega ni vakaivolatabu nodra rai me baleta na cakacaka e beci kina na siga ya. (Lako Yani 20:8-10) E cala na kena vakalewai na veika vinaka e cakava. Sa qai vakaraitaka vei ira o Jisu e dua na ka vakatubuqoroqoro ni tukuna vua na tagane e mate na ligana: “Mai tucake mada e loma donu.”—Marika 3:3.
Sa qai tukuna o Jisu vei ira na vunivola kei na Farisi: “O cei vei kemudou e dua ga nona sipi qai lutu na sipi qori ina qara ena Siga ni Vakacecegu, ena sega ni lai vueta mai?” (Maciu 12:11) E ivurevure ni ilavo na sipi, era na sega kina ni biuta tu ena qara me yacova na siga tarava, de mate ena loma ni gauna qori ra qai sega ni rawailavo. E kaya tale ga na iVolatabu: “Na tamata yalododonu e maroroya na nona manumanu.”—Vosa Vakaibalebale 12:10.
Sa qai tomana o Jisu: “E macala tu ga ni uasivia na sipi na tamata! O koya gona, e tara me caka na ka vinaka ena Siga ni Vakacecegu.” (Maciu 12:12) A sega kina ni beca o Jisu na Siga ni Vakacecegu ni vakabula na tagane e mate na ligana. Era sega ni tukuna rawa e dua na ka na iliuliu ni lotu ni dina na vosa i Jisu, e ivakaraitaki ni yalololoma.
E veiraiyaki o Jisu, e cudru qai rarawataka nodra rai cala. E kaya sara vua na tagane: “Dodoka mai na ligamu.” (Maciu 12:13) E dodoka na ligana, mani vinaka tale na ligana a mate tu. Dua na ka nona marau na tagane ya, ia vakacava o ira na via nakicataki Jisu?
Era sega ni marautaka ni sa vinaka tale na ligana na tagane, ia era lai bosea sara “kei ira na ito i Eroti mera vakamatei [Jisu].” (Marika 3:6) Era rairai wili ena ilawalawa vakapolitiki qori na lewe ni ilawalawa vakalotu na Setoki. Era dau veisevaki na Setoki kei na Farisi, ia qo era sa duavata mera saqati Jisu.


text:
2 Timoci
Chapter 2
O koya oqo, o iko na luvequ mo tamata qaqa ena loloma sa tu vei Karisito Jisu.
2 Kei na veika o a dau rogoca mai vei au ena kedra maliwa na lewe vuqa, mo solia ga vei ira na tamata yalodina o ira e rawa ni vakavulici ira tale eso.
3 Mo tamata vosota na veika dredre me vaka na sotia vinaka i Jisu Karisito.
4 E sega ni rawa ni dua me sa vakaisulu tu ni valu me la'ki vala, me qai vakaogai koya tale tiko ena so na cakacaka, e sega ni sotia vinaka na tamata vakaoqo.
5 Ena sega talega ni dua me nona na koula ena veitaucici, kevaka me sega ni vakamuria vaka vinaka na kena lawa.
6 O ira na dauteitei era teitei vagumatua mera na kania na vuana.
7 Mo nanuma vinaka na ka au tukuna tiko vei iko, me na solia vei iko na Turaga na kila ka, mo kila kina na veika kecega oqo.
8 Mo kila ni o Jisu Karisito, mai na kawa i Tevita, e a vakaturi cake mai na mate, me vaka na dina ni tukutuku vinaka au dau vunautaka.
9 Ena vuku ni ka oqo au sa dau vakararawataki tu kina me vaka e dua na tamata dau basu lawa, au qai vesuki tale tu ena senicodo, ia na vosa ga ni Kalou e sega ni rawa ni ra vesuka.
10 O koya oqo au na vosota kina na ca kecega ena vukudra na digitaki, me rawa kina ni ra vakabulai ka rawata na bula Sega ni mudu ena vuku i Karisito Jisu.
11 Oqo na vosa dina: Kevaka eda mate vata kei koya, E da na bula vata talega kei koya.
12 Kevaka meda dau vosota, Eda na lewa vata kei koya. Kevaka meda na cakitaki koya, Ena cakitaki keda o Koya.
13 Kevaka meda sega ni yalodina, O Koya ena dau yalodina tu ga; E sega ni dau tu vua na veidabui.
14 Mo dauvakananumi ira ena veika oqo, ena vuku ni Turaga mo vakaroti ira tiko, me ra kua ni dau veiletitaka na vosa, ni sega ni dua na ka vinaka e kauta mai vei ira, era na vakaleqai ira ga na vakarorogo tiko.
15 Gumatua sara mo vakaraitaki iko mo vinaka ena mata ni Kalou, na tamata daucakacaka ena sega ni dua na ka me madua kina, mo wasea vakadodonu nai vakavuvuli dina.
16 Ia na dautalanoa vakasisila ka sega ni yaga, mo drotaka, ni sa vakatubura ga nai valavala e sega ni kilikili.
17 Ia na nodra vosa ena kakana tiko me vaka na mate ca sa sega na kena i wali, e dua na kena i vakaraitaki o Imeneo kei Filito.
18 E rau sa lako sese tani mai ena i vakavuvuli dina, era dau tukuna ni tucake tale mai na mate sa oti na kena kaukauwa; ka so vei ira na vakabauta sa rawai kina.
19 Ia na yavu dei ni Kalou sa tudei ga, ka sa vakaoqo: "na Turaga sa kilai ira ga na nona tamata," kei, "ira kece sa lotu va-Karisito mera lako tani mai nai valavala ca."
20 Ia ena dua na vale levu e sega ni tu ga kina na veibilo koula kei na veibilo siliva, ia eso talega era bilo kau e so era bilo qele, e so era cecere eso era lolovira.
21 Kevaka e dua na tamata sa vakasavasavataki koya mai ena veika oqo, ena yaco me bilo talei, ni sa savasava ka yaga vua na Turaga, ka na vakarau yani kina cakacaka vinaka kecega.
22 Mo dro tani mai ena vei gagadre ca vakacauravou; segata na bula dodonu, na vakabauta na loloma, kei na veivinakati kei ira sa masuta na yaca ni Turaga ena yalosavasava.
23 Ia mo qarauna tiko eso na veivosaki vakayalowai edau yaco kina na duidui, mo kila tiko eso era dau nakita me tubu kina na veivala.
24 Nai talatala ni Turaga e sega ni dodonu me dau vakavu veisei, ia me tamata yalo vinaka vei ira taucoko na tamata, me dau vakavuvuli vakavuku ka yalomalua.
25 Me ra vakavulici o ira na dauveisaqasaqa ena yalo e malumalumu, me rawa ni na tara kina na Kalou na nodra loma kaukauwa ka veivutuni sara, ka kila na dina.
26 Sa na qai ra kilai yalodra ka raica ni ra coriti tu ena nona tudai qaseqase na tevoro, ena nodra a vakabobulataki tu vua mera talairawarawa tiko ena nona lewa.


text:
iKau
Na Kalou e vaka na tama dauloloma. 1 Pita 5:6, 7
A buli keda na Kalou, e kauaitaki keda tale ga. Me vaka ga na nona vakavulici ira na luvena e dua na tama vuku qai dauloloma, na Kalou tale ga e vakavulici ira ena veivanua ena ivakarau ni bula vinaka duadua me muri.
E vakatakila vei keda na Kalou na ka dina e vakamarautaki keda qai noda kina na inuinui.
Ke o vakarorogo vua na Kalou, ena dusimaki iko, taqomaki iko qai vukei iko ni o sotava na leqa.
Ia sega ni o koya ga qori —o na bula tawamudu tale ga!


text:
2 Veigauna
Chapter 28
Sa yabaki ruasagavulu o Easi e na gauna sa tui kina, ka sa lewa e Jerusalemi me tinikaono na yabaki; ka sa sega ni cakava na ka sa vinaka e na mata i Jiova, me vaka e a cakava o Tevita na tamana.
2 Ni sa muria ga na nodra sala na tui Isireli, ka sa bulia na matakau ceuti vei ira na Peali.
3 Sa vakama na ka boi vinaka e na buca e nodra na luve i Inomi, ka vakamai ira na luvena e na bukawaqa, me vaka na nodra vakasisila na veimatanitu ka sa vakasava tani o Jiova e matadra na luve i Isireli.
4 Sa vakacabora ka vakama na ka boi vinaka e na veitikina cecere, e na veidelana kei na vei ruku ni vunikau kecega.
5 O koya oqo sa soli koya kina o Jiova na nona Kalou ki na ligai tui Siria. Era sa vakadrukai koya, ka ra sa kauta vakavesu e dua nai wiliwili levu vei ira, ka kauti ira mai ki Tamasiko. Sa soli talega ki na ligai tui Isireli, ni sa vakadrukai e na dua na veivakamatei levu.
6 Ni o Peka na luve i Ramalia sa vakamatea e dua na drau ruasagavulu na udolu e Juta e na dua ga na siga, era tamata qaqa kecega, balet ni ra sa biuti Jiova na Kalou ni nodra qase.
7 O Sikiri, na tamata qaqa ni Ifereimi sa vakamatei Measaia na luve ni tui, o Asirikama nai liuliu ni vale, kei Elikana o koya sai karua vua na tui.
8 O ira na luve i Isireli era sa kauti ira vakabobula na tacidra e lewe rua na drau na udolu, o ira na yalewa, na luvedra tagane, na luvedra yalewa, era sa kauta talega e levu sara nai toki ni valu me nodra, era sa kauta kece mai oqo ki Samaria.
9 Ia sa tiko mai Samaria e dua na parofita i Jiova, na yacana o Oteti; ka sa lako e na matadra na mataivalu era sa lako mai ki Samaria, ka tukuna vei ira: "Raica, baleta ni sa cudru vei Juta o Jiova na nodra Kalou na nomuni qase, sa soli ira kina ki na ligamuni; ia o ni sa vakamatei ira sara vakaca e na cudru levu ka sa tarai lomalagi.
10 "Ia oqo o ni sa vakasaurarataki ira na luve i Juta kei Jerusalemi me ra nomuni bobula tagane kei na bobula yalewa; ia o ni a sega li ni beitaki talega e na mata i Jiova na nomuni Kalou?
11 "Oqo mo ni rogoci au, mo ni vakalesui ira kece sara na vesuki, o ira o ni a kauta mai vakabobula mai vei ira na tacimuni, ni sa tau vei kemuni na cudru waqawaqa i Jiova."
12 Eso vei ira nai liuliu ni yavusa i Ifereimi, o Asaraia na luve i Joanani, o Berekaia na luve i Mesiemoce, o Jeisikaia na luve i Salumi, kei Amasa na luve i Adalai, era sega ni duavata kei ira na lesu mai nai valu,
13 ka tukuna vei ira, "Mo ni kakua ni kauti ira mai ki ke na vesuki, ni da sa caka cala oti tu vei Jiova. O ni sa vinakata mo ni vakaikuritaka na noda beitaki kei na noda ii valavala ca, ni sa levu tu mada ga na noda beitaki, ka sa levu talega na cudru katakata e na vuku i Isireli."
14 O ira na sotia era sa mani biuti ira na kaivesu kei nai toki ni valu e matadra nai liuliu kei nai soqosoqo taucoko.
15 O ira kecega sa kacivi na yacadra era sa qai tucake ka tauri ira na vesuki, ka kauta mai nai toki ni valu eso nai sulu ka vakasulumi ira kina era luvawale e na kedra maliwa, ka vakaivavataki ira, ka solia vei ira na kakana kei na gunu, ka lumuti ira e na waiwai; ka vakavodoki ira sa malumalumu e na asa. Era sa kauti ira mai ki vei ira na tacidra e Jeroko, na koro ni vei niusawa. Era sa qai lesu tale ki Samaria.
16 E na gauna vata ga o ya, o Easi na tui sa talatala vei ira na tui ni veivanua e Asiria me ra vukei koya.
17 Ni ra sa lako tale mai na Itomi, era valuti Juta, ka kauti ira tani na bobula.
18 O ira talega na Filisitia era sa curuma na veikoro e na vanua lolovira kei na ceva kei Juta, ka tauri Beci Semesi, Aijaloni, Kederoci, Soko kei na kena veikoro lalai, o Kimiso kei na kena veikoro lalai, ka ra sa mai tiko kina.
19 O Jiova sa kauti Juta sobu ki ra baleti Easi na tui e Isireli, ni sa vakauqeta o koya na bula toro sobu e Juta, ka sa vakuria tikoga na nona sega ni yalo dina vei Jiova.
20 O Tikilaci-Pilesa na tui Asiria sa lako mai vei Easi ka vakayalocataki koya, ka sega ni via vukei koya.
21 Ni sa taura o Easi eso nai yau mai na vale i Jiova, mai na vale talega ni tui, mai vei ira na veiliutaki, ka solia yani vei tui Asiria; ia e a sega ga ni vukei koya.
22 E na gauna sa tarai Easi kina na lomaleqa sa tubu vakalevu cake na nona sega ni yalodina vei Jiova. Oqo o koya na tui o Easi.
23 Ni sa vakacaboi soro tiko ki vei ira na kalou ni Tamasiko, o ira ka vakadrukai koya, ka tukuna, "Baleta na nodra kalou na tui mai Siria sa vukei ira, au na vakacaboi soro ki vei ira, me rawa ni ra vukei au." Ia era sa vu ga ni vakaloloma vei koya kei ira na Isireli.
24 O Easi sa vakasoqona na veiyaya kece ni vale ni Kalou, ka vorovorolaka vakalalai na veiyaya kece ni vale ni Kalou, ka sogota kece na katuba ni vale ni Kalou, ka cakava nai cabocabo ni soro e na yasana kece e Jerusalemi.
25 Ena veikoro kece e Juta sa cakava na veitikina cecere me vakama kina na ka boi vinaka vei ira na kalou tani ka vakavuna me cudru kina o Jiova na nodra Kalou na nodra qase.
26 Na vo ni veika sa cakava o koya kei na nonai valavala, mai na kenai matai ki na kenai otioti, e dina era sa volai e na kedra i vola tukutuku na tui e Juta kei Isireli.
27 Sa vakacegu vata kei ira na tamana o Easi, ka ra sa buluti koya e na koro, e Jerusalemi; ia era sa sega ni kauti koya mai ki na nodra i bulubulu na tui e Juta kei Isireli. Sa qai tui o Esekaia me kenai sosomi.


text:
E Vakacava Beka na Taqomaki ni Noqu Qele?
Mo yalo vakacegu ni nomui yau e maroroi ka taqomaki enai vakatagedegede e cecere duadua.
E Rawa Vakacava niu Vakatubura na Veika e Rawati kina?
Na Matabose ena lewa vakamatau, ka na veivuke na kila e tiko vei keitou ena kena raici, ciqomi ka soli na lisi vakatautaki ena ka e rawa ni rawa mai kina, na kena vakayagataki, na sausaumi vakakina na veisau ena vakayacora ena veika bula tale eso.
Au na Lisitaka beka Vakacava na Noqu Tiki ni Qele?
Kevaka ko sa navuca tiko mo lisitaka na nomu qele se na nomui yau, veitaratara ga mai kina Matabose ni Qele Maroroi ka keitou na vakasalataki iko ka vukei ena veika kece e gadrevi kina.


text:
VUNAU KEI NA VEIVAKAVULICI E VEIYASA I VURAVURA
Aferika
-
VANUA 58
-
LEWENIVANUA 1,109,511,431
-
DAUTUKUTUKU 1,538,897
-
VULI IVOLATABU 4,089,110
Masulaka me Sotavi Ira na Galu
O Crystal e dua na daukaulotu e veivuke tiko ena vunautaki ni itukutuku vinaka vei ira na galu e Sierra Leone. Ni bera ni lai vunau ena dua na siga, a masulaka me sotavi ira na galu ena yalava. A muria e dua tale na gaunisala ena mataka ya ni lai raica e dua na nona veisikovi lesu. A tarogi ira eso ke ra kila e dua na galu ena yasayasa oya, era dusiasara vua e dua na vale. Erau mani sota kei na dua na goneyalewa e taleitaka na itukutuku vinaka, e via gole tale ga ina soqoni vagalu. Era tarogi Crystal o ira na vakaitikotiko e kea ke via lai raica e dua tale na galu. O koya tale ga qori e via kila na ka dina. Sa cakacaka vakavica ena yalava ya o Crystal, ia se qai sotavi rau vakadua na galu a vunau kina ena mataka ya. E kaya o Crystal ni kunei rau ga na tataleitaki ya ena veivuke i Jiova.
“Ganiti Au Sara ga na iVunau!”
A gole tiko ina soqoni ena dua na siga o Emmanuel mai Liberia, a raica sara ni duri tu e gaunisala e dua na cauravou e vakaisulu vinaka. E kauai o Emmanuel ni matararawa tu o cauravou, mani vakelea nona motoka me taroga ke vinakata na veivuke. E vakamacala sara o cauravou ni yacana o Moses, a butakoci kece nona ilavo, e vakasamataka tale tiko ga me vakamatei koya. A vakarogoci Moses o Emmanuel ni talaucaka na lomana, oti sa qai kaya vua: “Kerekere daru gole vata mada ina Vale ni Soqoni.” Erau gole vata sara na le rua. E tagi o Moses ni tarai koya na ka e rogoca ena soqoni. Oti na ivunau, e kaya o Moses: “E ganiti au sara ga na ivunau! Sa ra duatani ga na iVakadinadina i Jiova.” A vakadonuya o Moses me vulica na iVolatabu, sa tiko wasoma tale ga ena soqoni.
“Au Sega ni Lotu Butobuto”
O Aminata e dua na goneyalewa yabaki 15 mai Guinea-Bissau. Gauna se yabaki 13 kina, a tukuna na nona qasenivuli vei ira na lewe ni kalasi mera droinitaka na matavulo kei na so tale na ka e dau vakayagataki ena soqo ni marau. Ia e droinitaka o Aminata na manumanu kei na kau qai vola na “Parataisi” me iulutaga ni nona droini. Ni raica o qasenivuli na droini i Aminata, e tukuna ni na sega ni soli vua e dua na maka baleta e veicalati nona droini. A lai raici qasenivuli o Aminata ni oti na kalasi qai taroga: “O cei a tauyavutaka na soqo ni marau?”
“O ira na lotu butobuto,” e kaya o qasenivuli.
E kaya o Aminata: “Au sega ni lotu butobuto, au sega ni vakaitavi kina ena kena soqo. Au droinitaka ga na ka au vakabauta, oya ni sa voleka ni vukica na vuravura na Kalou me parataisi.” A kaya o qasenivuli ni na vakarautaka eso tale na taro, mera qai vola na kena isau na lewe ni kalasi. Ena 20 na taro e vakarautaki, e sauma donu o Aminata e 18.
Era Gole Yani e Levu
E vitu na dautukutuku eratou tiko ena iwasewase lailai ena dua na koro e Malawi. E rawarawa ga na itaratara ni nodratou vanua ni soqoni. Ni uqeti ratou na dautukutuku nona veisiko na ivakatawa ni tabacakacaka, eratou gumatua kina ni veisureti ina iVakananumi ni mate i Karisito. A vakayagataki ga na cina tabucagi enaiVakananumi, qai dredre na veitosoyaki ena levu ni tataleitaki era tiko ena soqo. Ia dua na ka nodratou marau na le 7 na dautukutuku nira tiko ena soqo e le 120!
Yaga na Brochure ena Nona Vakawati
Levu na vanua e dau qai laurai na vuavuaivinaka ni vunau e matanalevu ena siti ni sa oti toka e dua na gauna. Kena ivakaraitaki, a gole e dua na marama ina qiqi ni vunau a duri tu e Lomé na koroturaga kei Togo. A lomalomarua mada e liu, ia a mani taura na brochure E Rawa ni Mamarau Nomu Vuvale. A veivosakitaki vakalailai na Efeso 5:3, oti a solia na marama ya nona naba ni talevoni vei rau na tacida, rau solia tale ga nodrau naba na tacida. A qiri na marama ya ni oti e rua na macawa qai kaya: “Au sega ni dau taleitaki ira na iVakadinadina i Jiova. Ia au sa wilika na brochure, sa totoka dina. Au walia rawa kina eso na leqa ena noqu vakawati, au vukei rau tale ga e rua na veiwatini. A cala noqu rai me baleti kemuni na iVakadinadina i Jiova. Kerekere au via vulica na iVolatabu.” A vulica na iVolatabu na marama ya, erau vuli tale ga e dua na veiwatini a vakamacalataka vei rau na brochure.
A Vakadewataka na Brochure
E bau yawa vinaka na vanua e toka kina na tauni lailai o Ankasie e Ghana. E vica ga era volivolitaki tu e gaunisala ena tauni, ia e dau duri na qiqi ni vunau e matanalevu ena Moniti kece. Dua na siga ni duri tu e yasa ni qiqi e dua na tacida o Samuel, a vunau sara vua e dua tale na turaga o Enoch. A taura na brochure Vakarorogo Vua na Kalou o Enoch, qai tarogi Samuel ke tiko eso na ivola vaKusaal.
E kaya o Samuel: “Vosota, e sega. Ia e tiko na ivola vakaFrafra,”e via tautauvata kei na vosa vaKusaal. A kerea o Enoch eso na ivola me lai veisoliyaka vei ira na wekana e nakoro.
Ni lesu i Ankasie o Enoch, a solia vei Samuel eso na tikinipepa. Sa vakadewataka tu o Enoch na brochure Vakarorogo Vua na Kalou! ena vosa vaKusaal. E sega ni cegu nona lako ina soqoni o Enoch, kei na nona vulica na iVolatabu.


text:
Cakacaka vakaukauwa na yavu eda na rawata kina na bula sautu, marau
Ena macawa sa oti eda a veitalanoataka ni tiko ga e ligada na kaukauwa meda vorata na dravudravua.
Na vosa oqo na dravudravua e vakatau ena noda vakayagataka eso nai vakatagedegede meda rawa nida vakarautaka. Dau caka kina na vakadidike me laurai eda dravudravua se sega.
Nai vakarau oqo era kauta mai na vulagi mai vavalagi ka se tekivu mai ena gauna ni bula vakoloni.
Ena noda bula nai iTaukei e nakoro, ke dua e levu tu nona i teitei eda kaya ni sautu. Ke sega e dravudravua. O ira na vulagi era kauta mai nai lavo, sa mai veisautaka na noda rai baleta na bula sautu kei na dravudravua.
Esa veisau na gauna ka veisau talega na rai kei nai vakarau ni bula. Esa dodonu talega meda veisau ka toso vata kei na gauna.
Ia, dua ga na ka na vakasama me baleta na cakacaka vakaukauwa e dua tuga ka sega ni veisau. E vakadei ni noda bula ena gauna sa oti me yacova mai na gauna eda donumaka tiko oqo kei na gauna e tu mai liu.
Na cakacaka na ka vakalou me vaka a kaya na qase o Jemesa ena i Vola Tabu, Veiyalayalati Vou, Jemesa wase 2 tikina 14-26. Na vakabauta ke sega na cakacaka e ka mate. Baleta nida lotu vakarisito e dodonu me noda yavu ni bula oqo. Na bula sautu kei na bula dravudravua e sega ni ka vakayago ga, e ka vakayalo talega. O rau oqo e rau sala vata. BULA VAKAYAGO
Ena i vakatekivu, ena were ko Iteni, ea vakaroti rau o Atama kei Ivi na Kalou me rau na kana mai na buno ni yadre drau. E na vei taba tamata me yacovi keda mai edai, nai vakaro oqo e sega ni veisau. O koya ga e cakacaka vakaukauwa ena bula sautu. Nai vakaro oqo e soli vei keda kece na tamata eda sucu mai ena vuravura oqo, veitalia ga na kawa tamata eda lewena se mata lotu eda curuma. Na Kalou e sega ni vakaduiduitaki keda baleta nida luvena kece kina vakayalo. O koya a buli keda kada cegu ka bula tiko kina baleta na yalo e solia vei keda me tekivu mai na noda kunekunetaki me yacova sara na gauna eda na mate kina. Na mate e dau yaco ni rau sa veikalikali na yago kei na yalo. Na yago na suka kina qele, na yalo sa toso kina vuravura ni yalo sa vakarautaka na Kalou.
Nida veivosakitaka na bula vakayago e wili kece kina na ka eda cakava meda bula sautu, marau kei na vakacegu.
Dua nai solisoli levu e solia vei keda na Kalou na galala ni digidigi (freedom of choice). E dina ni sa solia mai nai vakaro (commandments) na Kalou ia sa vakatau vei keda meda muria se sega. Keda muria eda na kune kalougata kina. Ke sega eda na kune rarawa.
Na cakacaka vakaukauwa e tiki ni noda bula vakayago. Nida vakayagataka na noda qele vakavinaka eda rawa ni kana mai kina. Kena vo (surplus) e rawa ni volitaki me rawa mai kina na sede me voli kina na vei yaya mai na sitoa, saumi ni livaliva
kei na wai kei na veika tale eso.
E bini tu na qele e sega tu ni vakayagataki ena 14 na yasana. Keda teivaka, caka binisini kina eda rawa ni vutuniyau. Tukuni ga nida taukena e 91 na pasede na qele taucoko e Viti. Ia, eda dravudravua tikoga vakailavo. Meda tarogi keda vata kei ira na noda i liuliu na cava na vuna. E rawa nida veisautaka na roka oqo kevaka eda duavata meda cakacakataka na noda qele.
Ena macawa sa oti eda a veitalanoataka na bibi ni vuli vei keda nai iTaukei. Kevaka eda sega ni cakacakataka ena dredre vei ira na noda gone mera yacova na vuli toro cake. Ena gadrevi na noda veitokoni ena veigacagaca kece sara ni vuli. Nida tokoni ira na luveda eda na vakauqeti ira mera cakacaka ka vuli lesoni vakaukauwa mera rawata na nodra vuli.
Eso na gauna na noda veivakavulici e vale e sega ni sala vata kei na noda vakaraitaki. Eso vei keda sa liu tiko na vei oga vakavanua se vakalotu qai muri na vuli. Na vosa ni Vola Tabu e sega ni cala. Tekivu mada mai Jeruisalemi. Kena i balebale tekivu mada mai vale. Ke sa vinaka tiko mai vale ena qai lai vinaka na lotu kei na vanua. Na i tavi ni vanua kei na lotu me taqomaka ka maroroya na matavuvale.
Na tamata dau cakacaka e sega ni dua na ka e madualaka se rerevaka baleta ni vakayacora tiko na loma ni Kalou. Na Kalou e vinakata meda tubu vakayago kei na vakayalo. E veimecaki vata kei na vucesa, vakasavuliga, vakasabusabu, vakaveitalia kei na talaidredre. BULA VAKAYALO
Kevaka eda na via bula vata na Kalou i lomalagi ni oti na bula oqo eda na cakacakataka. Na bula ni cakacaka e sema kina bula vakayalo. Ni o qarava na nomu matavuvale ena i vakaitagedegede sara i cake o sa cakava tiko na lomana na Kalou. Na cakacaka levu taudua o rawa ni cakava e na bula oqo na nomu qarava na nomu matavuvale. Na vei sausau kei nai rogorogo o rawata mai tuba vakacakacaka se vakavuli ena sega ni rawa ni sosomitaka na leqa ni nomu matavuvale baleta na gogo ni nomu veiqaravi.
Oqo na vuna. Na matavuvale era susu kina nai solisoli ni Kalou. Wilika na Maciu wase 18 tikina e 6 ena Veiyalayalati Vou ena I Vola Tabu na bibi ni vakasama oqo. Na noda i tavi nai tubutubu meda qaravi ira na luveda. Meda vakani ira, vakaisulutaki ira, vakavulici ira, taqomaki ira ka lomani ira.
Oqo e vakadeitaka na noda bula vakayalo. Meda dau lomani ira na dravudravua, malumalumu, na qase, tauvimate kei ira na vakaloloma. Ni tu vei keda na ka e rawa ni da wasea vei ira.
Me tiko talega vei keda na yalo malumalumu meda rawa ni vosoti ira na keda meca kara caka ca vei keda. Oqo ena kauta laivi na dravudravua ni bula vakayalo.


text:
Joni
Chapter 15
"Oi Au na vaini dina, o Tamaqu sa dau raica na tubu vinaka ni vaini.
2 "Na veitaba ni Vaini kece sa sega ni vuataka na vuana, sa kauta laivi o Tamaqu; ia na veitabana sa vuataka na vuana, sa kotiva vakavinaka o Koya, me rawa ni vua vakalevu sara.
3 "Dou sa vakasavasavataki oti mai na vosa Au sa vosataka oti vei kemudou.
4 "Dou sema mai vei Au, Au na sema ga yani vei kemudou, Na tabana ena sega ni rawa ni vua vakataki koya, vakavo ke sa sema yani ki na Vaini, sa vaka kina oi kemudou kevaka dou sa sema vei Au.
5 "Oi Au na vaini, oi kemudou na veitabana. O koya sa sema tiko mai vei Au, io Au talega vei koya, sa vua vakalevu; kevaka Me'u sega, dou na sega ni cakava rawa e dua na ka.
6 "Kevaka sa sega ni sema mai vei Au e dua, sa biu laivi me vaka na tabanikau sa na madu yani; era na tomika yani ka viritaka yani ki na bukawaqa ka sa kama yani.
7 "Kevaka dou sa sema mai vei Au, kei na noqu vosa sa curu me sema yani vei kemudou, dou na kerea na cava ga dou gadreva, ena caka vei kemudou.
8 "Na veika oqo ena vakaqoroqoroi kina o Tamaqu ni dou sa vuataka mai e levu na vuata; dou na qai Noqu tisaipeli.
9 "Me vaka sa lomani Au o Tamaqu, Au sa lomani kemudou vakakina; dou sema tikoga mai ena Noqu loloma.
10 "Kevaka dou sa maroroya na Noqu i Vakaro, dou na sema tikoga ena Noqu loloma, me vaka ga na Noqu maroroya tiko na i vakaroi Tamaqu ka sema tikoga ena Nona loloma.
11 "Au sa tukuna tiko na veika oqo vei kemudou, me tikoga kina na Noqu reki vei kemudou, me sinai tikoga kina na nomudou reki.
12 "Oqo na Noqui vakaro, mo dou veilomani me vaka Au sa lomani kemudou.
13 "Sa sega na loloma e levu cake mai na kena oqo, me dua e solia na nona bula ena vukudra na wekana.
14 "Dou sa noqui tokani voleka kevaka dou sa cakava na veika Au sa vakarota vei kemudou.
15 "Au sa sega ni kacivi kemudou me tamata cakacaka, ni sa sega ni kila na tamata cakacaka na veika sa cakava tiko na kena i taukei; Au sa kacivi kemudou mo dou Noqui tokani, ni veika kecega Au sa rogoca mai vei Tamaqu Au sa vakatakila vei kemudou.
16 "Dou sa sega ni digitaki Au, Au sa digitaki kemudou ka lesi kemudou, me rawa ni dou lako ka vua mai, me dei na vuamudou, ni veika kecega dou na kerea vei Tamada ena Yacaqu me na solia vei kemudou.
17 "Na veika oqo Au sa vakarota vei kemudou, mo dou veilomani vakai kemudou.
18 "Kevaka sa besetaki kemudou o vuravura, mo dou kila ga, ni ra a cati Au e liu ka qai muri oi kemudou.
19 Kevaka dou sa nei vuravura, o vuravura ena lomani ira ga na Nona, baleta ni dou sa sega ni nei vuravura ka Au sa digitaki kemudou tani mai vuravura, oqo na vuna sa cati kemudou ka besetaki kemudou kina o vuravura.
20 "Me nanumi na vosa Au sa tukuna vei kemudou, sa sega ni levu na dauveiqaravi vua na kena i taukei, kevaka era sa vakararawataki Au, era na cakava vaka kina vei kemudou. Kevaka era sa maroroya na Noqu vosa, era na maroroya talega na nomudou vosa.
21 "Na veika kecega oqo era na cakava vei kemudou ena vuku tikoga ni Yacaqu, baleta ni ra sa sega ni kilai Koya sa talai Au mai.
22 "Kevaka Au sa sega ni lako mai ka vosa vei ira, ke a sega na nodra i valavala ca, oqo sa sega kina na i ulubale ni nodra i valavala ca.
23 "O koya sa cati Au, sa cati Tamaqu talega.
24 "Kevaka me'u a sega ni cakava vei ira na cakacaka sa sega tale ni dua e rawa ni cakava, ena sega vei ira na i valavala ca; oqo, era sa raica ka cati Au kei Tamaqu talega.
25 "Sa yaco ga oqo me rawa ni vakayacori kina na vosa sa volai ena i vunau, "Era sa cati Au ni sa sega na ka e vakavuna."
26 "Ni sa lako mai na "Dauniveivukei" oqo, o Koya Au na tala vei kemudou mai vei Tamaqu, na Yalo ni Dina sa lako mai vei Tamaqu, ena vakadinadinataki Au.
27 "Dou na dau vakadinadina talega, baleta ni dou sa tiko vata kei Au mai nai vakatekivu.


text:
Vakatutu ni tabana ni bula me tarova na COVID-19
Public Health Recommendations to Stop COVID-19 in Fijian
E sa na mai cava tiko nai vakaro ni kena daramaki nai ubiubi ni gusu kei na ucu ena veivanua ni soqoni eloma eso i King County ena Maji 11, 2022
Na cava na kenai balebale ya enai tekitekivu ni Maji 12?
E sa na sega ni vakarotaki na kena daramaki nai ubiubi ni gusu kei na ucu ena veivanua ni soqoni eloma me vaka na:
- Koronivuli, vanua ni nodra raici na gone lalai kei na vanua ni maroroi vola
- Vanua ni kana kei na gunu
- Vanua ni lotu
- Vanua ni vakaukauyago kei na vanua ni qito iloma
- Vanua ni volivolitaki, caka bisini kei na volitaki kakana.
Ia e dodonu mo taramaka tikoga na ubiubi ni gusu kei na ucu ena vanua vaka na:
- Vale ni bula, vanua ni veidikevi vakavuniwai kei na vuniwai ni bati vata kei na vanua ni volitaki ni wainimate (pharmacies)
- vanua ni nodra qaravi kina na qase
- Vale ni veivesu
Eso na bisinisi, mataisoqosoqo, koronivuli kei na vanua ni nodra raici na gone lalai tu tani se “private” e rawa ni vakarota na nodrai vakaro eso me baleta na kena daramaki nai ubiubi ni gusu kei na ucu. E sa kerei mo ni rokova na nodra digidigi ena nodra daramaka tiko ga nai ubiubi ni gusu kei na ucu.
Vakayacora qo me rawa ni lewai vinaka kina na mate na coronavirus meda rawa ni taqomaki.
Na veitaqomaki vinaka duadua na nomu cula ena wainimate ni tatarovi (Volai ga Vakavalagi). O ira na sa cula oti era sa rawa ni vakayacora e levu na ka (Volai ga Vakavalagi) era veivuke tale ga ena kena vakalailaitaki na mate na COVID-19 ena itikotiko.
Mo daramaka na iubi ni mata ena vanua e ririkotaki vakalevu ni rawa ni veidewavi kina na mate (me vaka na veivanua osooso) ni rawa ni taqomaki ira e levu. E bibi dina mera qarauni o ira era sega ni rawa ni taqomaki vinaka mai na icula, me vakataki ira na gone kei ira era tautauvimate e dredre mera valuta na manumanu ni mate.
Mo dikevi ke o vakila na ivakatakilakila ni COVID-19 se o veitaratara voleka kei na dua sa dikevi ni tauvi koya na mate.
Ke mani dikevi ni tiko vei iko na COVID-19 se ririkotaki ni na dewavi iko na mate qori, na kena qaravi totolo na mate ni COVID-19 (Volai ga Vakavalagi) ena taqomaki iko mo kua ni tauvimate bibi se tini curu e valenibula. Mo taro ena vanua o dau lai laurai kina ke gadrevi mo qaravi vakavuniwai.
Me lailai ga na soqo e vakayacori qai vakayacora e tautuba ke ra na mani vakaitavi kina o ira na sega ni se cula. E tete totolo na manumanu ni mate ena loma ni vale, e rawa gona vei ira na daunibisinisi kei na isoqosoqo mera vakalailaitaka na tete ni mate ena cagi nira doladolava na loma ni vale se vakayagataka na vulo ni cagi (website e volai ga Vakavalagi).
iVakatautauvata ena iyaloyalo
Tu vakarau ni veivuke. Ena vukei keda na noda cakacakavata ena gauna dredre eda sotava tiko oqo.
Link/share our site at www.kingcounty.gov/covid/fijian


text:
CONDÉ Nast Traveler has placed Tokoriki Island Resort in the Top 15 Resorts prestigious Readers’ Choice Awards 2021. According to a statement from the company, readers across the globe submitted 800,000 votes and voted the accommodation as #8 Top Resort in Australia and the South Pacific. General manager Robert Ring said this award was a...
Fiji Pine Ltd has announced it will pay $6 million in early dividends to their pine landowners for this year. The money will be paid out in three instalments starting this month and ending in November. Company chairman Ratu Wiliame Katonivere said they realised many of their landowners had been significantly impacted by COVID-19. “We...
TODAY is a very special day for Christians around the world. Today is when Christians celebrate the birth of Jesus Christ. They will remember, and rejoice with the story of the little baby who was born in a manger in Bethlehem. It is a story that has been retold many times. It is as familiar...
ESA VAKANUINUI tiko na timi ni Fiji Airways Fiji 7s kei na kena kavetani vou ni na rawa ni tekivu vinaka na nodratou vakaitavi ena sotasota ni HSBC World Sevens Series ena Dubai 7s ena mua ni macawa qo. E nuidei o Gareth Baber na dauniveivakatavulici ni timi ni Viti me baleti Kalione Nasoko na...
ESA mai digitaki talega o Frank Lomani na halfback ni Fiji Airways Drua, Flying Fijians kei Melbourne Rebels ki na timi ni Barbarians ena sota kei Argentina ena Siga Tabu qo. E marautaka sara vakalevu o Lomani na lako vinaka ni qito rakavi ena loma ni yabaki qo ni oti takega na nona a saini...
E RATOU mai taqomaka tale na i covi ni Oceania Rugby Women’s 15s na timi ni Fiji Airways Fijiana ena nodratou vakadruka na timi ni Samoa Manusina ena 43 kei 12 ena fainala levu mai Churchill Park e Lautoka. E vakaraitaka ko Rusila Nagasau na kavetani ni timi ni goneyalewa ni Viti ni ratou a...
ESA na rawa ni lewenivanua tiko mai Varanise o Alivereti Raka ena Vakarauwai mai oqo ka kena i balebale oya ni sa na rawa ni vakayagataki koya o Varanise me na lewena na timi ena sotasota ni Six Nations ena 2019. A laurai na yacai Raka ena wiliwili ni yaca ka tabaki ena Journal Officiel...
NA i matai ni gauna me qaqa kina vei Varanise ka ratou sa lade cake talega kina na timi ni Flying Fijians ki na i kawalu ni tutu ena vatavata ni tuvatuva ni timi e na noda vuravura ena sotasota ni rakavi tinikalima e vakaraitaka na yaga ni veika e rawati rawa ena sota mai...
Na meke parofisai ka vakaraitaki vei Ratu Meli Rosauturaga na Tui Navitilevu sa bale e na nodra dau veitalanoa votu kei rau na Ciri se o rau na veitacini oya ko Cirinakaumoli kei Nakausabaria e na gauna e sa bula voli kina ka qai bulia kei na qaqani meke ka ra sa dau meketaka tiko...
NA vuna levu duadua e lailai tiko kina na nodra i lavo maroroi na tamata cakacaka e na Fiji National Provident Fund (FNPF), e vu tikoga mai na lailai ni kedra i sau. E vakadeitaka mai na i tukutuku oqori na i liuliu se CEO, o Jaoji Koroi e na Moniti. E kaya o Koroi...
NODA Railesu e na macawa oqo, e da na wilika kina na laba vakadomobula ena gauna e sa yavala mai kina na siviriti. Ni tei wilika sara mada na i tukutuku ka a tabaki e na nomuni niusiveva oqo na i Taukei e na yabaki 1980: E rau a lauta mate e rua na cauravou,...
NODA Railesu e na macawa oqo, eda na wilika kina na kena la’ki vakayacori na lagalaga sere ni lotu ki valeniveivesu mai Naboro. Ni tei wilika sara mada yani na i tukutuku ka a tabaki e na Na i Lalakai e na yabaki 1980: E dua na i tavi ni veivakalotutaki era vakayacora na matasere...
SA oti vakavinaka oqo e ono na yabaki na kena keli tiko na neitou qereqere e na neitou qele ni mataqali mai na bati ni uciwai na Rewa. E vakaraitaka mai na i tukutuku oqori ki na Na i Lalakai, ko Sikeli Navuso na jeameni ni mataqali ko Lomanikoro, mai na koro ko Coloisuva e...
Oqo na i kuri ni talanoa ni kena butuki na vanua tabu o Isireli kei na veivanua eda dau wilika tu ga ena i Vola Tabu. Oqo na i kalima ni wasewase ni talanoa nei Talatala Iliesa Naivalu ena kena laki sikovi na matanitu qaqa ko Isireli. Ni wiliwili sara yani. Na Vunau mai na...
AU vakavinavinaka vakalevu vua na Tamada sa Cecere sara e na kena soli vei au na vakasama me’u cakava kina na noqu cakacakaniliga, me vaka au sa mai vakaraitaka tiko oqo e na soqo macawa dua ni Lomaiviti e na yabaki oqo. E vakadeitaka mai na i tukutuku oqori e na Furnival Park mai Turaki,...


text:
GEORGIA
Sa Wiliwili tu ga o Watiqu!
Marina Kopaliani
-
SUCU 1957
-
PAPITAISO 1990
-
KENA ITUKUTUKU Erau dautukutuku gugumatua o Marina kei na watina o Badri, qai rua na luvedrau tagane. A lesi e muri o Badri me lewe ni Komiti ni Vanua, a yalodina tiko ga me yacova nona mate ena 2010.
ENA 1989, keirau sotavi ira na iVakadinadina ena nona vale e dua na turaga e tiko tikivi keitou. E dau vuli iVolatabu na turaga qori kei Brother Givi Barnadze. Ia e sega na nona iVolatabu o Brother Givi Barnadze ni kunekunei dredre e Georgia ena gauna ya na iVolatabu.
Keirau marautaka na veika keirau vulica, keirau vinakata sara ga me dua na neirau iVolatabu. Dua na gauna ni sotavi tacina o watiqu, e tukuna vua ni vaqara iVolatabu tiko. E kurabui ni tukuna o tacina ni se qai volia ga e dua na iVolatabu vakaGeorgia, ena solia vakailoloma vua.
Ni lesu mai vale o Badri, e wilika sara na iVolatabu me yacova na bogi. Ena siga tarava e tomana tale nona wiliwili. Niu suka mai na cakacaka, au raici koya ni se wiliwili ga. Sa wiliwili tu ga! Au mani vakatututaka me cegu maina cakacaka me vica na siga me vakaotia kina nona wiliwili. A qai wilika taucoko na iVolatabu.
Keirau marau ni sa dua ga na neirau iVolatabu ena gauna keirau vulica kina kei Brother Barnadze na ivola Na ka Dina Sa Basika ki na Bula Tawamudu. Keitou veilomanitaka na ivola kei na iVolatabu ni sega neirau ivola ni vuli qai sega nona iVolatabu neirau qasenivuli. Ni oti ga e dua na yabaki keirau papitaiso sara vakaveiwatini.


text:
“Sa Voleka na Matanitu ni Kalou”
-
E laurai ena isulu i Joni kei na kena irairai ni rawarawa ga nona bula, e yalodina me vakayacora na loma ni Kalou
-
E nona ilesilesi bibi me liu vei Jisu, e raica qori me uasivia na ka kece e vakuai koya kina
Nida bula rawarawa eda na veiqaravi kina vakalevu vua na Kalou, eda lomavakacegu tale ga. Eda na bula rawarawa . . .
-
nida kila na ka eda gadreva dina
-
nida sega ni vakayagataki ilavo vakasivia
-
ni dua na ituvatuva ni vakayagataki ilavo
-
nida biuta laivi na ka e sega ni vakayagataki
-
nida sauma na dinau
-
nida vakalailaitaka na nomu gauna ni cakacaka
Na isausau cava au na sauva ni rawarawa noqu bula?